qundao/data-zh-poetry huggingface dataset:
苦益菜
作者：釋文珦
朝代：宋

苦菜吾所嗜，意與食蘗同。
古者以益名，頗足昭其衷。
秋花更清妍，綽約冰雪容。
恍疑姑射仙，或如采芝翁。
菊以彭澤顯，蓮以濂溪崇。
此獨無知音，沒身蕭艾中。
人生天壤間，用舍爲窮通。
草木豈不然，一皆係其逢。
苦雨
作者：釋文珦
朝代：宋

秋雨連三月，愁吟野水濆。
漸看禾黍沒，難使渭涇分。
山澤纔通氣，天霄便作雲。
民憂昏墊苦，苦語不堪聞。
茅屋
作者：釋文珦
朝代：宋

道人不出山，偃卧一茅屋。
獨有南山雲，時到簷前宿。
茅茨·其一
作者：釋文珦
朝代：宋

千重青嶂底，坐卧一茅茨。
棲息今成樂，興亡總不知。
林居獨脚鬼，壁畫九頭龜。
自是山林樣，休嫌欠入時。
茅茨·其二
作者：釋文珦
朝代：宋

茅茨住得安，何必府潭潭。
省禍由知足，防心在不貪。
衣荷同纊暖，食蘗比飴甘。
清苦人休訝，山翁已慣諳。
草衣木食
作者：釋文珦
朝代：宋

草衣而木食，老子樂在內。
身似玄空雲，蹤跡了無礙。
雙松亦孤高，青青遠爲對。
富貴不須論，本非吾所愛。
荒徑·其一
作者：釋文珦
朝代：宋

荒徑入林微，蓬廬客到稀。
苔痕侵藥裹，山色冷吟衣。
蚯蚓耕泥起，蜻蜓點水飛。
坐來忘萬事，靜看宿雲歸。
荒徑·其二
作者：釋文珦
朝代：宋

幽徑任蓬蒿，衡門閉亦牢。
駒寒宜在谷，鶴倦懶鳴皋。
老樹根流髓，重崖石長膏。
樵童更閒靜，聽我讀離騷。
華亭縣
作者：釋文珦
朝代：宋

地占三吳勝，名因二陸雄。
海村宵見日，江市晝多風。
商賈通倭舶，樓臺半佛宮。
歸來千歲鶴，應恨故巢空。
華陰有山行
作者：釋文珦
朝代：宋

華陰有山，上與天齊。
仰望莫及，雲煙朝隮。
人迹罕到，群仙所棲。
餐食沆瀣，乘駕虹霓。
下視萬國，大倉一稊。
我欲從之，恨無飛梯。
何當遭逢，授以刀圭。
俾我服餌，妙合天倪。
髮白而黑，齒落而兒。
身復少彊，靡資提携。
一息萬里，匪拘東西。
蓬瀛閬苑，嬉遊忻忻。
納交松喬，誓無乖暌。
得玄秘道，終然弗迷。
萬山深處
作者：釋文珦
朝代：宋

萬山深處絕諠嘩，野鶴孤猿共此家。
莫使游塵污泉石，有妨閑客卧烟霞。
寒衣綠芰千層葉，饑食青松數樹花。
無可破除無可羨，清貧却是好生涯。
落花
作者：釋文珦
朝代：宋

昨日名園錦萬叢，一宵風雨樹頭空。
浮華往往皆如此，誰解看花似夢中。
落葉
作者：釋文珦
朝代：宋

落葉重重與砌平，流泉澹澹入池清。
無人識我無人到，獨自吟詩獨自行。
蒲萄
作者：釋文珦
朝代：宋

玉瀣乘旒晚，天漿滿珞秋。
孟佗消不得，壓取換凉州。
蒲萄畫
作者：釋文珦
朝代：宋

弱蔓引修藤，垂旒泫水晶。
憶曾江路見，風露熟秋棚。
蓬戶
作者：釋文珦
朝代：宋

蓬戶何須啟，年來已絕交。
色空原自了，玄白任渠嘲。
琴譜添新曲，書囊屏舊抄。
摶風九萬里，安隠愧枝巢。
蕭然
作者：釋文珦
朝代：宋

蕭然一茅茨，遠在青山郭。
歲晚倦行遊，來茲解纓絡。
功名人莫笑，吾志在丘壑。
試問伏轅駒，何如九霄鶴。
蕭阜水仙花
作者：釋文珦
朝代：宋

江妃楚楚大江湄，玉冷金寒醉不歸。
待得天風吹夢醒，露香清透綠雲衣。
薔薇洞
作者：釋文珦
朝代：宋

不知建業薔薇樹，何似淮淝草木立。
因入謫仙詩句裏，等閑隨處得虛名。
藤杖
作者：釋文珦
朝代：宋

楖𣗖古藤杖，偃蹇如虬龍。
伊昔訪隠人，得之天柱峰。
眡爾如良朋，出處常相從。
渡水逾萬折，穿雲或千重。
忽於風雨時，狡獪誇靈蹤。
使我失馮倚，瓠落無所容。
蘭谷
作者：釋文珦
朝代：宋

猗猗谷中蘭，青青飽香露。
爲語樵牧兒，莫采出山去。
螢火
作者：釋文珦
朝代：宋

爾質非天賦，唯從腐草生。
細微曾未覺，變化亦難明。
自照光寧遠，羣飛體更輕。
空教征戍婦，容易動離情。
蠶婦歎
作者：釋文珦
朝代：宋

吳儂三月春盡時，蠶已三眠蠶正饑。
家貧無錢買桑餧，奈何饑蠶不生絲。
婦姑携籃自相語，誰知我儂心裏苦。
姑年二十無嫁衣，官中催稅聲如虎。
無衣衣姑猶可緩，無絹納官當破産。
鄰家破産已流離，頹垣廢井行人悲。
蠶麥辭
作者：釋文珦
朝代：宋

山人日無事，行行自娛嬉。
竹西數家村，喜聞翁媼辭。
蠶以禦我寒，麥以充我饑。
二者嘗致禱，羣神將我貽。
繭必大如甕，繭繭皆成絲。
麥必生兩岐，粒粒皆可炊。
儻得遂所願，報謝無敢遲。
此意頗淳古，當見於周詩。
行止吟
作者：釋文珦
朝代：宋

行止定如何，江湖歲月多。
情真疑近傲，語直似傷和。
野饌甘藜藿，山衣愛薜蘿。
因同田父熟，學得飯牛歌。
行石林蒼莽間頗多幽致有思歸隠
作者：釋文珦
朝代：宋

離城纔一舍，已得近樵漁。
秀石雲松路，荒籬水竹居。
陽坡收早粟，燒地長新蔬。
便好爲茲隠，吾生不願餘。
行窩吟
作者：釋文珦
朝代：宋

了無一事可相拘，布襪青鞋信所如。
亂石荒苔樵子徑，竹籬茅舍隠人居。
山林真樂須還我，朝市閑名不問渠。
頗謂行窩安樂法，遠勝叔夜養生書。
行飛來冷泉水石間
作者：釋文珦
朝代：宋

鷲嶺清無盡，池亭趣亦佳。
泉衝沙觜出，石壓樹身斜。
居者應遺世，遊人欲忘家。
蓮華峰更好，惜被白雲遮。
衡茅
作者：釋文珦
朝代：宋

衡茅隠翠層，聊以盡殘形。
得性非常道，忘言是此經。
孤標松落落，晚節竹青青。
此外非吾事，來言總不聽。
衡門·其一
作者：釋文珦
朝代：宋

衡門隨我分，可是賤儒冠。
任性中腸樂，無營夢境安。
澗聲暗後響，山氣夜深寒。
活計何勞問，薇生採不難。
衡門·其二
作者：釋文珦
朝代：宋

鐵錫已高懸，殘山剩水邊。
算年齊易卦，寫夢入詩篇。
介癖游從少，幽深景物偏。
衡門終日掩，吾自守吾玄。
衰病
作者：釋文珦
朝代：宋

衰病苦無悰，偃仰以終日。
少間步東園，愈使我心怵。
名芳掃跡空，野草爭頭出。
無力事耘耛，長吁返蓬室。
裒集詩藁
作者：釋文珦
朝代：宋

吾學本經論，由之契無爲。
書生習未忘，有時或吟詩。
興到即有言，長短信所施。
盡忘工與拙，往往不修辭。
唯覺意頗真，亦復無邪思。
事物皆寓爾，又豈存肝脾。
老來欲消閒，裒集還自嗤。
聊以識吾過，吾道不在茲。
西城行
作者：釋文珦
朝代：宋

閒蹤無滯留，有興即行樂。
崎嶇歷重丘，窈窕窮遠壑。
遂步西城道，脩墉带高閎。
門前設梐枑，喧喧歌吹聲。
老人咨嗟語予故，園林曾是前人墓。
予謂老人置勿論，自古廢興何定據。
今人歡樂寧長保，後人還爲傷懷抱。
西明落照
作者：釋文珦
朝代：宋

幽居面西嶺，窗几有真趣。
睡覺無人聲，殘陽在高樹。
西村老叟
作者：釋文珦
朝代：宋

西村逢老叟，事事皆天真。
髮白不記歲，鳥鳴知是春。
耕桑了衣食，兒女俱和循。
日暮野中歸，荷鋤仍带薪。
見人但恭敬，塵滿頭上巾。
未嘗識都邑，豈聞有君臣。
我疑百世下，猶有羲皇民。
西風
作者：釋文珦
朝代：宋

西風吹鬢鬢成霜，變異無端那有常。
交友後先同昨夢，老人八十尚他鄉。
書空鴈字行疎密，泣砌蟲吟韻短長。
盡是客中秋意緒，誰能對此不凄涼。
西風
作者：釋文珦
朝代：宋

西風落葉間，孤客有餘閒。
寒水皆歸壑，秋雲不離山。
鶻翻枯草去，鴉带夕陽還。
幽趣何人共，柴門祇自關。
西風·其一
作者：釋文珦
朝代：宋

西風似識野夫心，吹葉填門日漸深。
童子切須休掃著，要他朝夕助秋吟。
西風·其二
作者：釋文珦
朝代：宋

西風飋飋起松林，捲盡長空萬里陰。
明月在天天似水，似余一片坐禪心。
觀心
作者：釋文珦
朝代：宋

坐石夜觀心，心明亡衆覆。
一沼水涵秋，千山月如晝。
觀海
作者：釋文珦
朝代：宋

粵自兩儀分，溟波長諸水。
涵渟昭體量，沆瀁無涯涘。
一目但浺瀜，百川競輸委。
東聞號扶桑，西或稱濛汜。
浴日揚明輝，浮天忘表裏。
神靈奠厥居，鱗介安攸止。
蜃氣成樓臺，珠光耀坁沚。
漁商所依憑，利用何窮已。
鼓楫通九夷，乘風超萬里。
初唯見平相，漸得悟深理。
儻可覓蓬萊，當從赤松子。
觀禹貢九州歷代帝王國都地理圖
作者：釋文珦
朝代：宋

萬里江山幾廢興，覽圖真合拊吾膺。
三王二帝皆難問，兩漢六朝何所稱。
此日中原全拱北，異時深谷或爲陵。
看來今古皆如夢，夢境虛無豈足憑。
言交
作者：釋文珦
朝代：宋

結交貴同心，心同難間疏。
嘗聞膠漆固，亦曰金蘭如。
君子要其終，小人變厥初。
宜當作管鮑，慎勿爲耳餘。
言志·其一
作者：釋文珦
朝代：宋

凡物無美惡，適俗斯見收。
荆玉勿彊獻，隋珠毋暗投。
苟曰道不同，其可相爲謀。
知己盡淪喪，吾生行且休。
言志·其七
作者：釋文珦
朝代：宋

人壽能幾何，百年猶一霎。
豈識貂蟬貴，且與漁樵狎。
飲澗不需瓢，採山時荷鍤。
世人莫相嗤，吾自用吾法。
言志·其三
作者：釋文珦
朝代：宋

衆人窮智慮，沒齒常區區。
吾獨不能爾，林卧安其愚。
聰明既寂絕，因之得玄珠。
其珠有夜光，終將破昏衢。
言志·其二
作者：釋文珦
朝代：宋

人生在斯世，窮達懸諸天。
迷徒不知此，多爲外物遷。
豈若保真素，白雲日高眠。
鴻飛杳冥冥，弋者何慕焉。
言志·其五
作者：釋文珦
朝代：宋

吾生癖而慵，煙霞成痼疾。
千山復萬山，曾不厭深密。
廣厦非所睎，分甘死蓬蓽。
或問予如何，高明鬼瞰室。
言志·其六
作者：釋文珦
朝代：宋

窮居雖寂寥，苦節諒難改。
青青山上薇，朝莫猶可採。
薇盡而長饑，餓死亦無悔。
古者夷與齊，清風彌億載。
言志·其四
作者：釋文珦
朝代：宋

山中良自好，住久樂已成。
山木有嘉蔭，山禽無俗聲。
永言辭世路，世路多不平。
亦以性疎嬾，不能但勞生。
記夢
作者：釋文珦
朝代：宋

吟是大乘禪，禪深夢亦僊。
放身行碧落，古樂聽鈞天。
骨換言方異，心空意始圓。
手挼黄菊蕊，寫放瀑厓邊。
記夢
作者：釋文珦
朝代：宋

神清發幽夢，夢到仙人峰。
老仙啟玄門，問我來何從。
仙髮映山綠，仙顔眩日紅。
高低種玉田，異植方茸茸。
里閭見翁媼，亦復非塵容。
雞犬聲相聞，略與桃源同。
雲中飛仙人，縹緲如游龍。
遄征不可即，得非是喬松。
白雲既變滅，仙軿亦無蹤。
夢覺兩何有，聞打西林鐘。
訪山家
作者：釋文珦
朝代：宋

山翁居處僻，野屋蓋茅新。
自得烟霞趣，應無車馬塵。
怪禽啼似鬼，古木變爲人。
不是忘緣者，誰能與子親。
訪山家
作者：釋文珦
朝代：宋

山翁居處僻，野屋蓋茅新。
自得煙霞趣，應無車馬塵。
怪禽啼似鬼，古木變爲人。
不是忘緣者，誰能與子親。
詠梅戲效晚唐體
作者：釋文珦
朝代：宋

古今人共愛，不獨是林逋。
樹老枝方怪，花開葉已無。
月中香冷澹，雪後意清孤。
長憶山房外，臨溪有一株。
詠苕霅
作者：釋文珦
朝代：宋

苕霅水烟鄉，溪風六月涼。
家家有船步，日日聽魚桹。
柳樹垂陰密，蘋花入夢香。
山入心亦愛，時到詠滄浪。
調琴
作者：釋文珦
朝代：宋

羣動夜中息，霜清月滿林。
野僧無俗事，幽興寄瑶琴。
澹澹思歸操，悠悠太古心。
希聲在自得，不必爲知音。
讀伍子胥史事
作者：釋文珦
朝代：宋

惆悵當年死屬鏤，到頭忠義竟何如。
眼懸城郭空懷舊，魂寄江濤尚賈餘。
向使君王從諫諍，未應宮闕便丘墟。
唯應教得鴟夷子，萬里扁舟計不疎。
讀史有感
作者：釋文珦
朝代：宋

明良但間作，瑣瑣常相因。
讒諛既得志，聖哲多罹屯。
大化造萬物，差品難具陳。
薰蕕不同器，仁暴當異倫。
使之混而處，枘鑿安能親。
西伯居羑里，仲尼傷獲麟。
遂使黄綺徒，商山終避秦。
潄泉茹紫芝，揮手謝世人。
讀郭文舉傳
作者：釋文珦
朝代：宋

衆人務苟合，達士羞雷同。
不可相爲謀，真成馬牛風。
我愛郭文舉，乾坤一冥鴻。
讀韓非子
作者：釋文珦
朝代：宋

非本韓國諸公子，胡乃人形心蝮虺。
身既入秦而媚秦，肆無忌憚浮商李。
狂言著書三十篇，讀者能無汙脣齒。
且言仁義不足用，唯有嚴刑堪致治。
斯言豈足稱人言，反悖經常滅天理。
助秦爲虐猶庶幾，名教不容良可耻。
昔者韓虔嘗篡晉，遠遡其源固應爾。
吾欲火書而人人，周孔之道不如是。
谷中
作者：釋文珦
朝代：宋

谷口松泉相和鳴，山蹊詰曲少人登。
苦櫧一樹猿偷盡，懊殺庵居老病僧。
貧賤詩
作者：釋文珦
朝代：宋

貧賤交親絕，形影自相弔。
清泉白石間，朝夕事吟嘯。
甑墮何足言，灰死不須溺。
達人乃知此，寧免俗士誚。
貴家園池夏夜
作者：釋文珦
朝代：宋

楊柳蔭華館，菡萏生回塘。
薰風散炎蒸，積水生夜涼。
長歌滄浪曲，可洗冰炭腸。
主人不知愛，白頭猶異方。
賡李篔房韻
作者：釋文珦
朝代：宋

故國頻關夢，春深一到來。
却因風景異，便棹雨舟回。
其可忘諸夏，真堪賦七哀。
天居曾入處，滿目是寒苔。
賡趙別駕天寧古檜韻
作者：釋文珦
朝代：宋

檜龍奮頭角，百獸毋敢獰。
居然護祇園，老鬽魂魄驚。
本根既深固，樛枝任縱橫。
秋城風雨癡，或躍常夜鳴。
夜鳴不自已，江頭雲霧生。
乘雲何所之，變化朝帝京。
歸來氣尚豪，撼動老禪兄。
空庭儼相對，健骨殊淒清。
中林萬古松，或可爲同盟。
蒲柳先秋凋，襟期信難并。
異質誠正直，扶持乃神明。
更看霜雪繁，黛色挺孤擎。
賦海上人吾廬
作者：釋文珦
朝代：宋

君愛吾亦愛，居之幽且深。
嘉木有餘蔭，鳴禽多好音。
不知此身閒，但覺萬慮沈。
自非羲皇人，何以知子心。
贈仙翁
作者：釋文珦
朝代：宋

九曲溪連萬樹松，樹邊雲屋住仙翁。
不曾說著人間事，日暮唯先閉鶴籠。
贈別
作者：釋文珦
朝代：宋

古道久淪喪，世塗堪痛哭。
鸞鳳盡收聲，豺虎方擇肉。
君從東方來，求我山北谷。
君容一何臞，我髮日已禿。
衰殘兩如此，寧不感心目。
又還別我去，後期難重卜。
握手臨路岐，贈言以爲祝。
一祝宜强飯，二祝宜避俗。
贈同志
作者：釋文珦
朝代：宋

忘情三十載，曾不厭頑疏。
白石能同煮，青山亦共居。
猨聲依樹樂，鳥影入雲虛。
聞道黄精熟，相呼又荷鉏。
贈同志
作者：釋文珦
朝代：宋

我本無生儔，涉有乖素願。
百年直寄耳，倏忽如過電。
猶記學語時，老色遽滿面。
富貴非所希，吾道在貧賤。
往事絕尋思，殘生喜彊健。
忘機有白鷗，消日頼黄卷。
今辰扶杖出，窮探不知倦。
與子偶相逢，抵掌說嘉遯。
同歌紫芝曲，共飽青精飯。
世人不相知，心通亦何悶。
贈孤山道士
作者：釋文珦
朝代：宋

多年於此住，賣藥但資身。
窗冷梅花月，門閒柳樹春。
水妖愁使術，山鶴伴朝真。
果欲求仙道，惟應自養神。
贈山中琴友
作者：釋文珦
朝代：宋

雲影晝沉沉，雲邊草徑深。
樹爲幽鳥宅，山是隠人心。
靜室無他物，清風寄一琴。
調高唯自識，不問有知音。
贈山友
作者：釋文珦
朝代：宋

此地長依止，人間境亦偏。
壁蘿斜引蔓，崖竹倒垂鞭。
野鶴通秋夢，妖狐恐夜禪。
願來相伴住，解脫世間緣。
贈日者雲谷俞喜·其一
作者：釋文珦
朝代：宋

十載唯耕谷口雲，倚鉏時復看天文。
世間貴賤君皆識，却恐無人解識君。
贈日者雲谷俞喜·其二
作者：釋文珦
朝代：宋

客身猶卧玲瓏石，鄉夢長懸岞崿山。
詹尹自應知我意，爲言何日定當還。
贈林隠君
作者：釋文珦
朝代：宋

閒居已二毛，破屋翳蓬蒿。
短笛清風在，長吟白雪高。
籬腰懸瓠小，柳癭繫船牢。
自是嫌機事，寧持抱甕勞。
贈梅
作者：釋文珦
朝代：宋

見說春方還，春猶未相識。
山童指梅花，言是春消息。
梅花亦含笑，道我是知音。
遮莫隨桃李，貪榮變此心。
相看出此語，愛爾良獨深。
聽之儻不疑，足以爲規箴。
贈牛羊司范月谿
作者：釋文珦
朝代：宋

莫嫌司職小，先聖亦曾爲。
蕃息更何事，蕭閒且賦詩。
爾牲誠具止，爾牧自來思。
考牧宣王雅，應拈短笛吹。
贈王門老賓客
作者：釋文珦
朝代：宋

薄俗謾紛紛，焉知贋與真。
空餘千里馬，難覓九方歅。
古道何當復，時風未易陳。
王門舊賓客，懷舊重悲辛。
贈苦行僧
作者：釋文珦
朝代：宋

泯然諸念盡，木食貌常羸。
林下身雖老，人間事不知。
持經被艾衲，禮像爇楓脂。
不是忘形者，終難學爾爲。
贈道士褚雪巘
作者：釋文珦
朝代：宋

褚君樂嘉遯，門徑多青蕪。
心同水月皎，身與山雲俱。
古壁懸篆籀，不愛燒藥鑪。
南華註已畢，終然得玄珠。
高風度寥廓，逸韻淩江湖。
策杖時過我，以我機事無。
中情了無取，斯爲真隠徒。
知已換凡骨，何時上清都。
贈道士褚雪巘
作者：釋文珦
朝代：宋

身不離珠庭，新箋道德經。
時來琪樹下，閒看鶴梳翎。
贈隠人
作者：釋文珦
朝代：宋

換却青雲志，高眠舊隠廬。
閒門誰踐草，隙地自栽蔬。
交道貧尤密，吟情老不疎。
囊中何所有，一卷養生書。
贈隠僧
作者：釋文珦
朝代：宋

禪居既高靜，道氣尤凄清。
不識市朝路，深諳猨鳥情。
田衣聯槲葉，山火燎松明。
自說歸棲後，柴門罷送迎。
贈隠僧
作者：釋文珦
朝代：宋

高僧成獨往，古路少人過。
切柏貞心在，看山靜意多。
清鐘生響答，空翠與雲和。
不解相隨住，其如白髮何。
贈隠僧
作者：釋文珦
朝代：宋

高僧謝人世，誅茅亂峰曲。
三衣不著蠶，一飯長分鹿。
露滴秋逕松，烟蒙曉窗竹。
真隠澹無營，怡然心自足。
贈雲英院
作者：釋文珦
朝代：宋

賈島憐無可，都緣數句詩。
君雖是後輩，我謂過當時。
溪浪和星動，松陰带鶴移。
因吟到明坐，此道澹誰知。
赤城病起
作者：釋文珦
朝代：宋

客裏厭厭病過秋，重陽失作雁山遊。
起來忽見丹楓樹，又是思歸一種愁。
走馬引
作者：釋文珦
朝代：宋

走馬官奴金縷衣，食人膏血如瓠肥。
田夫力耕猶餓死，爾曹醉飽忘年饑。
天視生民同一子，胡爲不平乃如此。
人衆勝天且勿驚，天若定時天自平。
越中三江斗門
作者：釋文珦
朝代：宋

斗門何代設，千古截寒潮。
水廟依楓樹，湖田足葑苗。
衆山臨海盡，叢港達城遥。
落日漁歌裏，西風動泬寥。
趙白雲宗丞以詩送惠柳下謁浙西憲使包宏齋命余同賦
作者：釋文珦
朝代：宋

宏齋伊洛宗，白雲風雅主。
二公在斯世，光艷燭寰宇。
白雲歸帝鄉，宏齋庇寒士。
出處雖小殊，憐才酷相似。
吟詩貧到骨，白雲古知音。
吹送宏齋前，雄詞重南金。
乘流春浩蕩，變化那可測。
君不見北溟有魚會風雲，一舉自然生羽翼。
身嬾
作者：釋文珦
朝代：宋

身嬾都忘動，心空不待安。
葉鳴山鹿至，火盡地鑪寒。
即此爲吾樂，同人話却難。
身老
作者：釋文珦
朝代：宋

身老心仍懶，深棲樂此園。
飲冰難變節，卧雪不開門。
八尺藜牀輭，三重紙被溫。
傷懷惟一事，凍破石陶尊。
身閑·其一
作者：釋文珦
朝代：宋

身閒日日日高眠，疏牖開於疊嶂邊。
巨竹拂雲知地力，細泉鳴玉自天然。
牆頭盧橘金丸重，籬角楊梅火齊圓。
只與禽猿同此樂，莫教馬跡到門前。
身閑·其二
作者：釋文珦
朝代：宋

身閒更喜交遊絕，三徑寥寥草樹荒。
但覺空門無住著，不知塵世有炎凉。
吟殘海月生松壁，定起山雲滿石床。
何緣饑渴猶相累，擬覓幽人斷穀方。
辛巳仲冬二日冬至孟冬晦日偶成·其一
作者：釋文珦
朝代：宋

天地一陰陽，推遷見短長。
後朝方反復，此月謾稱良。
萍梗餘浮迹，桑榆借晚光。
有龜還懶卜，唯覺好支牀。
辛巳仲冬二日冬至孟冬晦日偶成·其二
作者：釋文珦
朝代：宋

駸駸近一陽，晝短夜偏長。
打睡工夫到，潛蹤計策良。
曉霜寒有力，冬日淡無光。
生怕人相覓，衰翁嬾下牀。
農家
作者：釋文珦
朝代：宋

繞屋桑麻槿作籬，當門一樹白薔薇。
老翁請喚牛醫至，穉子鞭攔鴨陣歸。
賽願酒豐同飲福，輸官絹足各裁衣。
年年十月農功畢，還向谿頭整釣磯。
農家
作者：釋文珦
朝代：宋

農家何所知，鄰里自相宜。
草徑東風軟，茅簷春日遲。
數鴉鳴禿樹，一犢卧荒陂。
酒熟相留醉，於人不作期。
農居
作者：釋文珦
朝代：宋

農居深且僻，城市不相聞。
草路縱橫入，柴門向背分。
兒童知放牧，父老念耕耘。
但願桑麻長，勤勞豈足云。
農戶
作者：釋文珦
朝代：宋

農戶竹林西，茅簷傍水低。
黄雞四五隻，青韭兩三畦。
社甕醅堪漉，秋田秫又齊。
老翁留客住，爲具任山妻。
農父
作者：釋文珦
朝代：宋

農家逢樂歲，歡笑自村村。
麰麥黄鋪野，桑麻綠映門。
簄梁收鰋鯉，圈柵足雞豚。
古廟高楓下，迎神皷笛喧。
農謠
作者：釋文珦
朝代：宋

斗種播良田，可收三十石。
天予人奪之，耕夫每無食。
迂拙
作者：釋文珦
朝代：宋

迂拙不任用，於焉老雲耕。
曾非尚高亢，聊復辭送迎。
孤蹤類山鹿，幽意存柴荆。
春薇擷初茁，秋菊餐落英。
倦來唯宴默，興到或遊行。
明目煙霞色，清聽風泉聲。
萬象畢昭明，四體常安平。
縱誕殊有適，利祿非所榮。
外物遺天地，真心齊死生。
但願絕知聞，怡我閒曠情。
追送奎上人還鄞
作者：釋文珦
朝代：宋

隨緣遊上國，興盡即言行。
今日不辭我，他宵還夢兄。
出山雲滿橐，歸路水兼程。
無奈汀洲畔，春風草又生。
送人
作者：釋文珦
朝代：宋

送子西風裏，令予起別愁。
何時通遠信，逾月在孤舟。
野果經霜實，潮田带露收。
明朝於此地，獨自倚高樓。
送人·其一
作者：釋文珦
朝代：宋

澹澹烟波南浦春，臨流揮手易沾巾。
啼鵑不解留歸客，岸柳偏能送去人。
送人·其二
作者：釋文珦
朝代：宋

暫時相見還相別，別恨多於未見時。
明日新安江上去，春風波浪不相知。
送人之蜀
作者：釋文珦
朝代：宋

佳友相辭去，西遊卒未還。
單車行數月，萬水與千山。
雨雪年華晚，煙塵道路艱。
莫教音信絕，添我鬢毛斑。
送人歸山
作者：釋文珦
朝代：宋

君歸西山去，爲愛山中雲。
雲亦喜君歸，日夕常氤氳。
雲蹤渺難期，別恨徒殷勤。
他時望山色，眼中如見君。
送人歸金華
作者：釋文珦
朝代：宋

此去金華水作程，扁舟定是過嚴陵。
高山蔽日寒多霧，淺瀨通潮夜不冰。
漢代絲風應自詠，故鄉三洞與誰登。
擬從別後題書寄，又怕征鴻未可馮。
送僧
作者：釋文珦
朝代：宋

寒蟲感秋氣，非爲遊子吟。
遊子寂寞聞，自然動歸心。
歸到南巖秋欲晚，山栗正肥山稼滿。
山中獨坐看雲時，還憶湖邊舊吟伴。
送僧
作者：釋文珦
朝代：宋

空山草木秋，相送古原頭。
倦客難爲別，寒蛩替說愁。
舊房深翠壁，歸路隔滄洲。
後夜多明月，相思爲上樓。
送僧
作者：釋文珦
朝代：宋

雲作達人性，東西無定居。
重逢在京闕，忽憶歸園廬。
水宿傍江市，山行見樵車。
後期難重尋，握手空躊躇。
送僧之湖南
作者：釋文珦
朝代：宋

交遊星散盡，之子復南行。
惜別悲楊柳，相思寄杜蘅。
好山須駐錫，惡路莫貪程。
近得湘中信，湘中寇未平。
送僧之華亭
作者：釋文珦
朝代：宋

忽爾來相別，携琴便出關。
此行離日下，何事到雲間。
郭外遥通海，舟前少見山。
應思舊棲處，樵屋過秋閒。
送僧東歸
作者：釋文珦
朝代：宋

今朝送君處，草色如許新。
後會既難定，別愁那易陳。
分手限吳越，烟波渺無津。
雲山更重疊，歸與何峰鄰。
憑人問消息，或恐非其真。
不如早重來，勿使山猿嗔。
送僧歸廬山
作者：釋文珦
朝代：宋

上人家在廬山陰，木皮作衣雲作心。
獨携鐵錫來參尋，禪中悟得唐人吟。
秋高忽憶歸山住，舊結茅茨連古樹。
他年我欲尋君去，祇恐雲深不知處。
送僧歸日本
作者：釋文珦
朝代：宋

遠人仍遠別，把手話江臯。
積水三韓路，西風八月濤。
海門山似粒，洋嶼樹如毛。
他日難通信，想思夢寐勞。
送僧歸浙東
作者：釋文珦
朝代：宋

舊隠青山下，歸程白露前。
他時此相憶，懊惱浙江船。
送僧歸隠
作者：釋文珦
朝代：宋

道林身世一何閒，去似孤雲不可攀。
若果怕人知隠迹，買山休買有名山。
送僧歸靜林精舍
作者：釋文珦
朝代：宋

天竺山中秋講散，露蛩煙鴈動鄉情。
五株松下梁朝寺，歸聽羅浮古磬聲。
送僧行古歸越
作者：釋文珦
朝代：宋

孤雲無定跡，興至即難留。
獨往經秦望，相期隠沃洲。
雪晴分去路，風急阻行舟。
舊住如相問，惟煩話旅遊。
送僧還山
作者：釋文珦
朝代：宋

閒雲一片又飛還，松桂蕭森滿舊山。
後夜有誰相伴住，自聽泉落翠微間。
送兄
作者：釋文珦
朝代：宋

龍井山中楓葉愁，古塘橋外送行舟。
明朝相憶在何處，孤鴈叫霜人白頭。
送兵部兄出守高安
作者：釋文珦
朝代：宋

君是甲科人，文章已立身。
遠邦迎父母，天闕動星辰。
行愛三冬日，到爲千里春。
如將致吾后，先要惜斯民。
送北征人
作者：釋文珦
朝代：宋

與君俱是客，那復送君行。
未卜重逢日，難爲欲別情。
露花皆遠淚，風葉是愁聲。
到日寒應極，脩途七十程。
送友
作者：釋文珦
朝代：宋

山臨東郭暮，路轉北原斜。
此地輕爲別，孤蓬不戀家。
客程何地盡，離思滿天涯。
明日重陽至，同誰對菊花。
送友人住海寺
作者：釋文珦
朝代：宋

海上蓮花國，初從太守招。
衣傳方石偈，舟泊丈亭潮。
漁子應焚簄，鮫人擬獻綃。
他時思舊社，無奈寄書遥。
送敬從可上人
作者：釋文珦
朝代：宋

愛君心似我，十載共隨緣。
離別從茲始，音書何處傳。
嶺雲迷晚寺，江水入春田。
遥憶歸棲後，松門獨夜禪。
送春
作者：釋文珦
朝代：宋

老人無復趁春場，見說春歸亦送將。
唯恐再來吾不見，偏於此別意難忘。
花枝卧雨紅顔盡，草蔓梳風綠髮長。
作計欲留留不住，聊歌一曲當離觴。
送杞上人歸於潛山
作者：釋文珦
朝代：宋

同鄉唯子在，欲別意何如。
歸路青苔遠，還家白露初。
山光圍古邑，溪影渡寒魚。
須爲過星渚，高風似二疏。
送林弓寮歸閩省覲竹谿中書往赴安谿縣新任·其一
作者：釋文珦
朝代：宋

當展經綸志，初爲撫字官。
五絃能自愛，百里幾民安。
此去還家便，知非行路難。
蒍于歌一曲，先合盡親歡。
送林弓寮歸閩省覲竹谿中書往赴安谿縣新任·其二
作者：釋文珦
朝代：宋

別我重雲裏，揚舲積雨餘。
預愁千里道，難寄一緘書。
蹔爾還谿館，重來任石渠。
明朝謾凝睇，舟已過桐廬。
送楊菊屋
作者：釋文珦
朝代：宋

菊屋何爲者，耽吟嘔肺肝。
短衣空自詠，長鋏向誰彈。
不計爲儒誤，唯言得句難。
幾人憐此別，把酒不成歡。
送極上人歸永嘉
作者：釋文珦
朝代：宋

心憶東嘉郡，殘年別上都。
住房拋疏鈔，歸橐带缾盂。
劚凍江船澀，侵星野飯孤。
高堂見慈母，驚怪長髭鬚。
送極太初住鄞江寶嚴
作者：釋文珦
朝代：宋

閫相招惟重，邦人望亦濃。
欲開新象教，應掃舊狐蹤。
烟水浮缾錫，雲山應皷鐘。
寶嚴初變土，遥想雨花重。
送歸篇
作者：釋文珦
朝代：宋

秋老木葉乾，露冷蟲聲死。
征人未授衣，鄉心日千里。
揮手睇雲帆，頃刻限煙水。
他時慰相思，遠寄書一紙。
送王商公遊永嘉兼呈東甽曹侍郎荆山劉學士
作者：釋文珦
朝代：宋

覓句東嘉去，春風草又薰。
一千餘里路，四十九盤雲。
幸有江山助，休爲旅泊分。
曹劉諸老在，爲我致殷勤。
送王逸人
作者：釋文珦
朝代：宋

閒身如野鶴，天地一虛巢。
山水琴中趣，松筠世外交。
懷親逢遠信，開卦卜歸爻。
更說雲門好，相期共結茅。
送禪上人歸日本
作者：釋文珦
朝代：宋

今日送君歸日東，便成永別恨難窮。
海邦萬里波濤隔，不似青山有路通。
送立上人偕沈東皋謁吳退菴
作者：釋文珦
朝代：宋

闔閭城裏去，瘦沈是同舟。
不用悲遊鹿，唯須問狎鷗。
夕陽空茂苑，殘雪徧長洲。
太守相逢日，言詩定點頭。
送襄錦二上人之鄞
作者：釋文珦
朝代：宋

春風湖上別，携手欲何之。
細問重來日，那曾有定期。
舟行江路永，錫掛海峰遲。
若有東南使，相逢即寄詩。
送趙一嚴守永嘉
作者：釋文珦
朝代：宋

九重思共理，符竹付更生。
卿月輝麟譜，文星次鹿城。
精微敷易教，信厚播詩聲。
好使中川水，長流不盡清。
送趙寒泉重宰南中邑
作者：釋文珦
朝代：宋

字民無異術，薄斂與寬刑。
宓子琴猶在，蒍于歌重聽。
瘴雲消晝黑，毒草變春青。
萬里南中路，秋風幾驛亭。
送趙東閣罷官歸永嘉
作者：釋文珦
朝代：宋

一年吟抱寄京華，幾度相逢說永嘉。
夢入西山尋枸杞，約歸東閣看梅花。
風霜摧拉知何事，雨露生成自有涯。
應笑屈平終不返，空留遺恨在長沙。
送通嗣法書僧歸隆興
作者：釋文珦
朝代：宋

一千餘里路，知爲爾師行。
晚嶠踏雲影，春江聞浪聲。
相逢知有約，又別似無情。
莫話傳衣事，北宗人恐爭。
送遠
作者：釋文珦
朝代：宋

離情不可說，握手更躊躇。
爲客三秋盡，還家千里餘。
山程楓葉赤，水驛柳條疎。
日夕空林下，何人伴索居。
送鄉友歸
作者：釋文珦
朝代：宋

青春欲盡時，鳥啼花亂飛。
共起思鄉恨，君歸吾未歸。
臨分重執手，老淚溼荷衣。
送鑑上人還故山
作者：釋文珦
朝代：宋

偶隨流水出，不礙滯人間。
道樹多年別，空門此日還。
瀑飛春澗浄，雲度曉窗閒。
後會應難定，相思桂滿山。
送雅上人自鄞歸杭
作者：釋文珦
朝代：宋

之子幡然別，何人伴寂寥。
相從非世道，獨去是寒朝。
目送孤帆遠，魂隨曉浪消。
重來須定約，莫待隔江招。
逆旅
作者：釋文珦
朝代：宋

逆旅夜冥冥，寒燈結燼青。
一聲霜鴈過，倦客夢初醒。
途中感興
作者：釋文珦
朝代：宋

悠悠涉長途，西日照禾黍。
回首睇關山，故鄉在何許。
秋風吹櫟林，憂思莫能禁。
同懷不可見，日暮空沈吟。
方矜美少年，倏忽傷醜老。
百年能幾何，况復不長保。
存者日已少，逝者日已多。
榮華亦難恃，薤露有遺歌。
逝水
作者：釋文珦
朝代：宋

逝水向東流，前後浪相續。
尼父達機兆，川上歎不足。
人生天地間，百年誠短促。
菁華草頭露，光景風中燭。
兩鬢成枯蓬，蕭蕭不再綠。
那知今日歡，不是明朝哭。
所仰唯聖賢，亦復歸鬼錄。
而況頑冥者，厥身沈利欲。
隨流不知返，終世常僕僕。
大化一朝盡，腐滅同草木。
豈若黄綺徒，居然在空谷。
于焉自逍遥，其人美如玉。
吾生千載餘，猶知慕遐躅。
寤寐斯不忘，耿耿在心目。
遊仙·其一
作者：釋文珦
朝代：宋

吾嫌人世隘，忻同古仙伍。
寂爾契沖虛，與之相爾汝。
晨多遊玉清，夕每憇園圃。
身已外乾坤，飄飄自遐舉。
遊仙·其三
作者：釋文珦
朝代：宋

喧囂非所事，靈府自怡神。
食每吸丹景，飲常漱玄津。
洞覽周八極，內照唯一真。
體妙含至精，希微難具陳。
遊仙·其二
作者：釋文珦
朝代：宋

結交真仙徒，翛然凌太清。
體與虛無合，心同日月明。
逍遥龍鳳駕，縹緲雲霓旌。
豈知區中人，狗苟復蠅營。
遊仙·其五
作者：釋文珦
朝代：宋

超然塵垢外，元化實希夷。
吾生有道骨，中心常慕之。
感通影響然，高真不遐遺。
導我歸帝鄉，雲軿共委蛇。
遊仙·其六
作者：釋文珦
朝代：宋

青峰萬仞高，雲路多盤紆。
松柏冬不凋，懸溜成石膚。
上有逍遥天，元心與道俱。
長揖謝塵凡，放情常晏如。
唯服玉石脂，千年貌不枯。
命我登仙壇，壇名號玄都。
天風起西極，日月生東隅。
神仙遞升降，鸞鶴相號呼。
拍肩友洪崖，揮手招麻姑。
流目極昭曠，使我隘九區。
山中有至樂，功名焉足圖。
遊仙·其四
作者：釋文珦
朝代：宋

高升洞陽界，論道太常前。
與彼羣仙游，一夕千萬年。
眼中屢曾見，滄海爲桑田。
時同宴玉醴，廣樂聽鈞天。
遊囊山禮妙應祖師慧薰塔
作者：釋文珦
朝代：宋

踏徧諸方倦說禪，偶逢佳處結良緣。
祖師聖解何須舉，衲子家風要別傳。
雲外壺中如聚墨，望中滄海欲浮天。
如今覿面相呈了，啼鳥落花俱寂然。
遊興·其一
作者：釋文珦
朝代：宋

端居念局促，聊復起行遊。
褰裳涉淺瀨，隨雲陟高丘。
時當孟夏月，嘉木清且稠。
衆鳥相和鳴，關關無時休。
頗覺愜幽抱，遂爾忘百憂。
解衣坐磐石，濯足臨長流。
心空了無取，身閒方自由。
寄言養生客，於此同歸休。
遊興·其三
作者：釋文珦
朝代：宋

不暖亦不寒，氣候正清淑。
岸柳盡垂絲，園筍已成竹。
山禽屢催喚，拄杖情又熟。
出門信吾步，豈復計遲速。
渡水或穿雲，山陰又溪曲。
悠然得真趣，此外非所欲。
遊興·其二
作者：釋文珦
朝代：宋

閒人無所管，扶藜散幽步。
古路絕遊塵，霜林葉自雨。
坐石聽流泉，頗得空寂趣。
雲外巢居子，邂逅兩相遇。
語久各忘還，見月出深樹。
彼此無滯情，忽散同烟霧。
歸來夜已深，山衣浥清露。
隤然竟終夕，不復脫芒屨。
鐵鐘驚夢回，斗轉東方曙。
重欲見巢居，雲深無覓處。
遊衢州烏石山觀僧房畫山水
作者：釋文珦
朝代：宋

苔徑高低草樹寒，雲從隨處有飛湍。
山中老宿居來熟，却畫他山水石看。
遊越
作者：釋文珦
朝代：宋

吳客來遊古越都，緬懷前事更踟躕。
高峰篆刻空秦望，遺廟丹青尚禹謨。
佛屋幾遷王令宅，官租半入賀家湖。
日斜欲返烟城去，柳下春船不受呼。
運有榮枯行
作者：釋文珦
朝代：宋

運有榮枯，道有隆汙。
吉凶福禍，相爲乘除。
歷覽舊載，變滅紛如。
或以貪殘，或以逼誅。
莫知其端，爲之長吁。
予少愚蠢，不能奔趨。
翛然物表，與古爲徒。
彼是兩忘，乃道之樞。
庶幾中庸，匪疾匪徐。
不事王侯，不遊國都。
高尚其事，猗那其居。
煙霞沖澹，松竹扶疎。
來往忘機，山澤之癯。
荷裳芰製，可曳可婁。
竺墳魯誥，可卷可舒。
逍遥林壑，寧畏簡書。
臨清坐茂，洽比禽魚。
自守玄默，死生弗渝。
安時處順，其樂只且。
過嚴灘登子陵釣臺
作者：釋文珦
朝代：宋

幽人山水心，獨向新安去。
應爲一絲風，元非釣名具。
浪高灘七里，片石還如故。
回首問雲臺，荒煙渺無處。
過山家
作者：釋文珦
朝代：宋

世外無塵累，幽居趣味長。
深蹊竹影薄，小圃藥苗香。
水氣浮溪壁，山風掃石牀。
頻來從此始，莫怪老夫狂。
過苕溪
作者：釋文珦
朝代：宋

苕溪發源自天目，一谿東之漾寒淥。
岸山續續相照映，原田每每資滲漉。
祗看後浪催前浪，當悟新人換舊人。
來往舟航謾如識，到頭若箇曾知津。
過賈似道葛嶺舊居
作者：釋文珦
朝代：宋

順逆人獸心，成敗翻覆手。
鬼神不相容，子孫豈能守。
昔者過此門，歌鐘會羣醜。
今者過此門，闐然已豐蔀。
羞死滿院花，顰殘數株柳。
空室走鼪鼯，荒池長蝌蚪。
轉眼即淒涼，况復百年後。
積釁多自戕，盛德斯可久。
富貴如浮埃，於身竟何有。
爲謝高明人，非義慎勿取。
過逸人居
作者：釋文珦
朝代：宋

尚此高閑久，空林舊徑存。
掩關防俗駕，登閣俯鄰園。
植竹驚初笋，移花過別根。
幽懷在自得，勿易與人言。
過野人居
作者：釋文珦
朝代：宋

閒人無外事，飯餘聊散策。
路逢一老翁，疑是避秦客。
招携過別墅，茅茨翳桑麥。
唯聞雞犬聲，了無車馬跡。
自言入山來，居然長兒息。
身將雲木親，志與風塵隔。
屋邊種桃李，無言花自拆。
原上耦耕人，將非是沮溺。
遺世乃全真，何爲牽物役。
從此數相尋，幽期竟難易。
道狹踟躕行
作者：釋文珦
朝代：宋

道狹難並車，相逢苦踟躕。
踟躕將何念，所念在康衢。
康衢平如砥，八達無斜迂。
君子之所履，所履常虛邪。
折旋應規矩，永矢無越踰。
有時亦壅底，久之還廓如。
狹道殊徑捷，小人所爭趨。
夙夜不遑止，草露多沾濡。
勢利迭相傾，旋踵成遷渝。
迷眩不知返，逝將致淪胥。
康衢吾所遵，狹道吾所吁。
遄車返山林，守一以自娛。
大道既凋喪，安能復區區。
遠別曲
作者：釋文珦
朝代：宋

問君何所之，執手立前墀。
可堪爲遠別，都不道回期。
簷間蠨蛸蟲，似知妾心悲。
纏綿結離恨，千絲仍萬絲。
遠塵
作者：釋文珦
朝代：宋

忘名忘利人，傲岸孰能馴。
老去身猶健，閒中樂最真。
潔修松體貌，清勁竹精神。
日夕常相對，無緣更有塵。
遠遊
作者：釋文珦
朝代：宋

林憩無完室，舟行避惡灘。
異鄉爲客久，浮俗定交難。
草引春愁長，霜侵曉夢殘。
忽聞城角動，歸思若爲安。
遣興
作者：釋文珦
朝代：宋

七十七歲潛山翁，見聞已盡如盲聾。
祇在山邊水邊住，了得人空我亦空。
鐵心石腸安晚節，未輸金口而木舌。
此真難與時人說，明知獨有高空月。
遣興
作者：釋文珦
朝代：宋

吾方慕孤貞，俗苦尚馮附。
一身天地間，瓠落如大瓠。
短寄無百年，倏忽已遲暮。
平生清浄禪，猶嫌被詩污。
洗除豈誠難，心空滅萬慮。
更當尋亮公，竟入西山去。
邃谷
作者：釋文珦
朝代：宋

邃谷居來久，寥寥絕衆喧。
雲深通藥徑，草長失柴門。
靜愛寒山色，閒尋野水源。
清虛乃吾事，不與俗人言。
還山
作者：釋文珦
朝代：宋

吾性本閒曠，素不喜城郭。
而况賓主間，禮數相束縛。
悵望西南山，佳氣日參錯。
逸興不可羈，飄飄出籠鶴。
翩然曳杖還，專意在一壑。
時方孟夏初，衆花已零落。
櫧林晚雪香，麥隴殘雲薄。
谷深絕遊塵，苗田叫姑惡。
幽人舊相知，一見心喜躍。
謂言舊山畬，今猶可耕鑿。
日夕共登臨，靡憚筋力弱。
於焉得天真，畢志甘澹泊。
初非傲軒冕，終又畏矰繳。
置身聲利場，何如且行樂。
纍纍北原上，萬古同寂寞。
邊思
作者：釋文珦
朝代：宋

少年爲遠戍，兩鬢已䰄䰄。
百戰功誰賞，空閨信不來。
鄉關成夢境，邊月是愁媒。
聽徹胡笳曲，寒聲轉更哀。
邊思·其一
作者：釋文珦
朝代：宋

十年辛苦戍邊城，朔漠漫漫萬里平。
厭聽胡兒吹曉角，聲聲都是斷腸聲。
邊思·其二
作者：釋文珦
朝代：宋

胡鴈南翔已盡回，閨中不見寄書來。
窮荒二月無青草，長對東風賦七哀。
郊外春日
作者：釋文珦
朝代：宋

垂楊裊東風，桐花醉鳴鳩。
地僻無行人，方塘水交流。
郊行
作者：釋文珦
朝代：宋

陋室隨緣住，空山信意行。
何須稱隠逸，且復謝將迎。
古木青猨性，孤烟白鳥程。
由來各有適，豈必用浮名。
郊行遣興
作者：釋文珦
朝代：宋

節序易推遷，行行感暮年。
麥雲黄冒隴，柳浪綠浮川。
倦鳥猶知返，飄蓬最可憐。
故鄉無舊業，何計賦歸田。
郭文舉祠
作者：釋文珦
朝代：宋

封禺山水國，曾是郭文遊。
列岫開新障，平川合衆流。
丹青遺像在，松竹古祠秋。
雖不逢堯禪，高風似許由。
鄞中他山堰
作者：釋文珦
朝代：宋

碧浸他山古，梅梁昔化龍。
江溪一堰隔，禾黍四郊重。
絕唱思幽客，歡聲徧野農。
長官功不朽，遺廟合歌鐘。
鄞中桃花渡即事
作者：釋文珦
朝代：宋

城北桃花渡，樓居半海商。
官河通遠浦，津樹雜高檣。
旭日江烟暖，東風水草香。
爲看風土異，客子又懷鄉。
鄞中送坦上人歸故里
作者：釋文珦
朝代：宋

白雲相見初，而子獨知予。
世態易翻覆，道交難間疏。
三江同遠棹，此日晚離袪。
莫放音書絕，東來有鯉魚。
鄞江送友
作者：釋文珦
朝代：宋

西風日夜起，江上楓葉赤。
可憐未歸人，復送行遠客。
相見鬢毛改，轉覺世路迫。
他日慰相思，豈必在書尺。
薄俗能移人，出處當自力。
酬友人見寄
作者：釋文珦
朝代：宋

山房一事無，開篋理殘書。
習氣嗟難斷，閒情爲折除。
菊籬秋爛熳，楓徑意蕭疎。
忽枉瑶華贈，知君又起予。
酬李漫翁暑中見寄韻
作者：釋文珦
朝代：宋

羲娥不停轂，催暑到茅屋。
萍蓬無地頭，桑梓念天目。
古吟寓深情，時事堪痛哭。
餘生竟何歸，行已變陵谷。
酬李篔房元日見寄韻
作者：釋文珦
朝代：宋

五年嬾踏上京塵，真是乾坤散誕身。
正向山中閒卧雪，忽聞戶外報迎春。
且傾竹葉屠蘇酒，休畫桃符鬰壘神。
底事詩筒來往密，結交多是苦吟人。
酬李篔房見寄
作者：釋文珦
朝代：宋

修篔古君子，谿上有清風。
直節應難並，高標自不同。
嬋娟消俗慮，培養見深功。
愛此黄鐘管，傳聲到谷中。
酬清苕恭仲溫見寄舊詩追誌於此
作者：釋文珦
朝代：宋

吾生苦疎拙，不解謀此身。
輾轉常寄食，短褐如懸鶉。
徒御捨之去，往往嫌我貧。
達交亦良多，安能强相親。
唯有湖濱山，於我如故人。
日夕與之對，澹然忘主賓。
仲溫我同流，道我此意真。
新詩遠相寄，可以書諸紳。
何時到清苕，相携采白蘋。
酬源上人見寄
作者：釋文珦
朝代：宋

自從相別後，聞過海邦居。
不得陪鄉話，空煩寄遠書。
林聲隨雨散，溪影度雲虛。
若遂東遊計，終朝到子廬。
酬篔房秋崖昆仲見寄韻
作者：釋文珦
朝代：宋

歲月駸駸苦易過，凝霜還見委庭莎。
從來桑下不三宿，此去榆光尚幾何。
舊社久荒誰復記，遠公難覓恨空多。
諸賢頼有劉雷在，時寄新詩到薜蘿。
采菖蒲
作者：釋文珦
朝代：宋

鴈蕩高寒處，穿雲採得來。
豈能同野草，容易有花開。
瘦節偏宜石，纖叢不受埃。
幽人知爾性，曉澗汲泉杯。
采藥徑
作者：釋文珦
朝代：宋

採藥歸來迹已陳，真風千古蛻凡塵。
細看舊徑青青草，猶是仙人醉裏春。
采蘭吟
作者：釋文珦
朝代：宋

楚芳有幽姿，采采倏盈把。
馨香滿襟袖，欲寄同心者。
道遠不可求，余懷爲誰寫。
佩服林下遊，自愛逸而野。
重會馨桂山
作者：釋文珦
朝代：宋

桂山吾友于，壯歲即相親。
跌宕去鞿縶，出語必驚人。
倏爾罹世難，東西各全身。
十年不相逢，有若參與辰。
偶乘霅舟來，見翁西澗濱。
相對恍如夢，彼此白髮新。
抵掌話疇昔，故情一何真。
遺我白雪章，字字無埃塵。
長歌山水中，鏗鈜驚鬼神。
胡爲又當別，繾綣難具陳。
風前一回首，寒波渺無津。
他時定相思，題詩附雙鱗。
重逢故人
作者：釋文珦
朝代：宋

不見生公四十秋，中間多少別離愁。
重逢寧用傷頭白，難得相看盡白頭。
重遊天台華頂峰·其一
作者：釋文珦
朝代：宋

梯空上華頂，老脚尚能堪。
照膽泉源異，薰人藥氣酣。
危巔窺巨浸，晴日破重嵐。
記得前回到，幽人未結庵。
重遊天台華頂峰·其二
作者：釋文珦
朝代：宋

天台三萬丈，華頂入穹蒼。
片石群魔懾，千年古寺荒。
樹枯頳菌出，僧老白眉長。
極目滄溟際，烟波更渺茫。
重阜崔嵬行
作者：釋文珦
朝代：宋

重阜何崔嵬，遥瞻北邙路。
曠野無人居，高低盡丘墓。
不知古與新，落落似棋布。
下有荒草叢，上有白楊樹。
樹頂嘯鴟鳶，草根穴狐兔。
嗟哉昔爲人，妻子相愛慕。
豈知易殂落，到此長別處。
天地雖好生，安能蹔留駐。
夜臺杳冥冥，千載竟不曙。
託身同草木，坐受螻蟻蠹。
衣冠變成塵，精靈自相語。
親戚不重過，他人豈能顧。
聽我蒿里歌，年命如朝露。
重題郭文廟
作者：釋文珦
朝代：宋

嘗聞郭文舉，雅志在山林。
內以道自勝，不爲外物淫。
人皆戀妻子，先生獨幽尋。
人皆厭輕肥，先生無衣衾。
人皆覬榮達，先生甘陸沉。
世道既難言，先生示如瘖。
懷寶終不售，熟識先生心。
身與豺虎鄰，豺虎不敢侵。
溫嶠何所聞，比公於展禽。
更歷數百年，尚爲人所欽。
或以神事公，置廟青山岑。
歲時致牲醴，諒非公所歆。
我來吊遺像，顧瞻一長吟。
公儻察余衷，泠然御風臨。
野僧
作者：釋文珦
朝代：宋

野僧塵慮盡，住在最深峰。
庭樹巢孤鶴，崖湫宅老龍。
瀑綃懸百尺，雲幌羃千重。
靜裏玄機發，登樓夜擊鐘。
野外
作者：釋文珦
朝代：宋

絕巘應藏佛屋，深源定有仙家。
風裏傳來清梵，澗中流出胡麻。
野外即事
作者：釋文珦
朝代：宋

春暮倉庚鳴，農家語堪聽。
雨暘不違時，麥高桑葉青。
烹豚酌清酒，廟中謝神靈。
田蠶杯珓好，歡聲動林坰。
祭罷各分散，羣鳥啄餘腥。
野寺
作者：釋文珦
朝代：宋

野寺居來歲月長，幽深真是隠人鄉。
怪枝結頂青松古，巨石分流碧澗長。
拈弄詩章非俗事，斷除禪病得良方。
因悲竊國亡身者，枉作塵勞夢一場。
野性
作者：釋文珦
朝代：宋

野性樂疎曠，從來厭風塵。
孤寒無所資，屈身隨衆人。
貴遊棄疵賤，不能强相親。
蹉跎三十年，客路常清貧。
晚來歸山林，麋鹿爲我鄰。
萬事不掛意，一一皆天真。
同流乃知此，難與俗子陳。
野性
作者：釋文珦
朝代：宋

野性難諧俗，空林自葺茅。
且教同木石，不是慕夷巢。
竹樹長陰合，風泉夜響交。
山中無小草，那許世人嘲。
野步
作者：釋文珦
朝代：宋

野步任吾情，深村復遠坰。
陂塘波瀰瀰，坡壟麥青青。
竈婦知蠶性，田夫識地形。
牧兒尤可喜，記得相牛經。
野步即事
作者：釋文珦
朝代：宋

疊巘復平原，行行足力煩。
野程難較里，旅食蹔依村。
棗熟兒童聚，禾收鳥鵲喧。
徘徊顧風景，不覺念丘園。
野祠
作者：釋文珦
朝代：宋

翁媼已相催，喧喧鼓笛來。
荒祠三面水，老樹一身苔。
休咎馮巫語，凶豐信珓杯。
神前釃酒罷，風散紙錢灰。
野翁
作者：釋文珦
朝代：宋

野翁百不爲，白髮老巖澗。
寧肯慕膏粱，且復飽藜莧。
故交非不多，盡作風葉散。
餘生雖獨存，反觀亦如幻。
野老·其一
作者：釋文珦
朝代：宋

野老一身輕，於今野趣成。
交遊木上座，疏闊楮先生。
溪甑炊菰米，山巵咀菊英。
林園道子好，時復到柴荆。
野老·其二
作者：釋文珦
朝代：宋

溪頭逢野老，邀我過橋東。
牛卧閒田上，雞鳴村巷中。
豆乾霜腹飽，蓮倒露房空。
鄰里交相命，桃源風景同。
野興
作者：釋文珦
朝代：宋

野人乘野興，短策勝華軒。
緩步有幽趣，長歌非俗言。
烟霞僊佛境，鼓笛鬼神村。
遯世今成樂，浮華豈足論。
野草花
作者：釋文珦
朝代：宋

心愛無名草，閒花取次開。
自能追造化，渾不假栽培。
姚魏傷攀折，楩柟困剪裁。
祇因非世用，長得保根荄。
野處
作者：釋文珦
朝代：宋

野處日多暇，扶藜信脚行。
荒原寒鴨陣，深巷午雞聲。
隨地有幽事，閒人無滯情。
歸來新月上，照我入柴荆。
金竹峰
作者：釋文珦
朝代：宋

雙檜高亭亭，遥見百里外。
恍疑香烟幢，亦若羽葆蓋。
秀色何其多，貞心固常在。
化龍想非難，坐待風雨會。
釣者吟
作者：釋文珦
朝代：宋

吾謂釣者徒，今古不同流。
今釣曲爲餌，古釣直不鈎。
直釣不在得，所得過於求。
曲釣志在得，所得良可羞。
乃知今古釣，不可相爲謀。
好古不好今，頗若能自修。
試問羊裘人，亦合子意不。
釣臺
作者：釋文珦
朝代：宋

世祖龍飛日，玄纁起故人。
榮名既無取，閒足固應伸。
釣石關乾象，江流入富春。
高風千古在，來者自迷津。
釣雪老漁
作者：釋文珦
朝代：宋

彼漁者何人，莫是滄浪叟。
萬頃自清心，千山同白首。
忘世但垂綸，得魚唯換酒。
醉後任扁舟，流到湘川口。
錢塘晚渡
作者：釋文珦
朝代：宋

殘日下重城，寒潮起暮聲。
岸遥江樹小，天闊野雲平。
一水分吳越，孤舟寄死生。
如何未歸者，猶此計鄉程。
錢塘晚渡別友
作者：釋文珦
朝代：宋

寒月照沙頭，輕風引客舟。
掛帆重曠望，舉櫂復夷猶。
地勢連吳越，星躔次斗牛。
鴈煙縈別思，漁火點鄉愁。
雙鬢誰憐白，單衣自怯秋。
明朝定相憶，獨上水邊樓。
錢塘江潮
作者：釋文珦
朝代：宋

初聞萬馬聲，漸覺似長城。
遠自三山起，高連兩岸平。
淩風添怒勢，映日作虛明。
若是吳胥魄，如何渡越兵。
錦屏山圖
作者：釋文珦
朝代：宋

錦屏山勢舞雙鸞，影入嘉陵江水寒。
人在東南歸未得，時時獨展畫圖看。
鏡中放歌
作者：釋文珦
朝代：宋

日日行鏡中，身與白鷗同。
閒蹤無滯留，清興何始終。
紅蕖耀晨妝，綠蒲媚新叢。
長歌對漁父，滄浪有遺風。
鑒上人所居金竹青琅玕一莖
作者：釋文珦
朝代：宋

瀟灑非凡種，虛空是本心。
纔生一青玉，不數萬黄金。
月寫孤鸞影，風傳丹鳳音。
從茲護根本，會見別成林。
閉戶
作者：釋文珦
朝代：宋

閉戶日無事，山光滿盈几。
飯餘曲肱睡，一覺頗酣美。
心平不作夢，境寂如止水。
山童爲煎茶，茶熟我當起。
閉戶
作者：釋文珦
朝代：宋

閉戶秋風裏，寥寥絕往還。
菊開無俗豔，木落見真山。
心比孤蟾浄，身同野鹿閒。
困來雖就枕，無夢到人間。
開襟
作者：釋文珦
朝代：宋

開襟坐石床，豈是俗肝腸。
月露寒秋氣，天風生夜涼。
禽猿四山寂，松桂滿林香。
萬事不相接，誰知幽興長。
閑居·其一
作者：釋文珦
朝代：宋

四體本虛空，萬物猶土苴。
以此存內照，頗覺非外假。
存亡楚人弓，得失塞翁馬。
但使吾道存，正欲知者寡。
閑居·其三
作者：釋文珦
朝代：宋

閒人了無營，偃卧常至午。
暖日到床前，落葉滿籬戶。
或時散幽步，東岡復西塢。
誓此畢餘齡，青山不相負。
閑居·其二
作者：釋文珦
朝代：宋

蕭然謝塵境，日夕心悠哉。
厨空無鼠雀，徑僻多莓苔。
麻衣足自蔽，柴門詎曾開。
坐聽風葉鳴，疑有幽人來。
閑居·其四
作者：釋文珦
朝代：宋

雖貧常晏如，兀兀坐山舍。
案有麻衣易，門無俗士駕。
虞人不從招，尼父亦待賈。
狗苟復蠅營，此事吾不暇。
閒中吟
作者：釋文珦
朝代：宋

雲山青青，風泉泠泠。
山色可愛，泉聲可聽。
乃賦歸來，盟諸山靈。
身去世遠，心與真冥。
蔬食果腹，麻衣蔽形。
塵車絕跡，蓬戶常扃。
不行他緣，唯誦自經。
眇觀人世，滄波一萍。
朽鈍寂漠，待終餘齡。
喚主人公，教常惺惺。
閒人
作者：釋文珦
朝代：宋

不求富貴不嫌貧，天地悠悠任此身。
飛步任教趨要路，好懷到底屬閒人。
自歸白屋交遊遠，認得青山面目真。
平地退藏知是寶，太行從古有摧輪。
閒居
作者：釋文珦
朝代：宋

影不落人間，空門斷往還。
心如灰已死，身與石同頑。
洗耳清𣂏瀑，搘筇靜對山。
老僧閒甚富，誰欲賈予閒。
閒居多暇追敘舊遊成一百十韻
作者：釋文珦
朝代：宋

予生駑且鈍，良御謾加鞭。
蹇步常居後，長途靡克前。
於焉辭里塾，竟爾向林泉。
魯誥方擩嚌，真乘又賾研。
孳孳羞愒日，矻矻自窮年。
靈嶽言猶在，天台筆已專。
玄珠因象得，祖印以心傳。
終覺符深妙，初非離簡編。
連環資講貫，涵泳藉詩篇。
斷斷無他技，愔愔合自然。
從來憎繫屬，其肯望陶甄。
謬忝諸公識，常推衆客先。
歲時頻問勞，旦夕競招延。
有意行方外，因思去日邊。
書探禹穴古，鑑入賀湖漣。
巖壑爭奇秀，涇溪互屬聯。
鄞江浮汗漫，雪竇踏雲煙。
曠望方壺表，高躋太白巔。
石橋誇聖所，華頂歷星躔。
羽洞僊蹤秘，丹丘地勢偏。
搘筇踰絕嶠，杭葦下中川。
秋蕩懷康樂，春池憶惠連。
尋猿過翠壁，訪鶴列青田。
古郡名存栝，仙都頂有蓮。
江峰何嵂崒，馮嶺足迍邅。
建涉東閩劇，茶從北苑煎。
武夷循窈窱，九曲愛回漩。
境接三山勝，名隨歷代遷。
層巒無間斷，一水自蜿蜒。
雪皷何深秀，滄溟可泝沿。
衣冠常繼踵，魚蟹不論錢。
正欲登衡霍，無端信杜鵑。
遊情方稍稍，歸思忽翩翩。
玄笠纔加首，青藜亦在肩。
未窮交廣際，俄返浙淮埏。
姑蔑墟難辨，金華洞可穿。
爛柯人已往，起石事堪箋。
新定人民質，桐廬物象妍。
閒詢吟士室，重扣釣臺舷。
風壤連吳越，雲山異隴汧。
富春聊憇止，古霅又周旋。
二水來天目，千峰列地𤲬。
麥畦螽揖揖，桑野蠋蜎蜎。
湖石偏求潤，山茅競摘鮮。
毘陵季子邑，陽羨蜀僊佃。
惠阜泉宜瀹，侯堂檜不蹎。
醜梨生槜李，佳紙出由拳。
漸聽華亭鶴，將求瀚海鱣。
闔廬當日霸，郛郭入門堅。
許越夫差誤，逃吳太伯賢。
唯應希范蠡，不必慕成鱄。
鐵甕州形固，金陵王氣宣。
山回石頭壯，江下海門遄。
南北茲爲限，英雄孰解填。
千齡難致詰，六代自相挻。
極目傷京汴，懸情比澗瀍。
未歸文武業，猶慕蟻羊羶。
今古雖興廢，山川但幅𢄙。
地多秦漢迹，碑少晉唐鎸。
題詠詩三百，經行路四千。
豺狼頻犯軛，蛟鰐屢驚船。
曉發蒙霜露，宵投閲望弦。
往來唯適興，遊戲豈離禪。
身外無餘嗜，行中頗自便。
雲山期浪跡，輦寺迫充員。
唯曰通宗說，何曾問陌阡。
短長皆以度，輕重必於權。
苦節貞徒爾，讒人不舍旃。
菲萋成貝錦，海嶽起埃涓。
事變安能測，冤深豈易湔。
采苓空自賦，齧檗竟誰憐。
悲寢難成夢，愁餐不下咽。
中心誠匪石，直道信如絃。
白首將沈穽，丹忱遂格天。
釋然消怨結，劃爾脫拘攣。
彼舌知何用，吾生固獨全。
青雲非所覬，白日且高眠。
頗覺閒情逸，渾無俗累牽。
餘生今老矣，此地盍終焉。
杖爲看山拄，裳因涉澗褰。
祇堪朋鹿豕，庶免懼鷹鸇。
于以存吾拙，休教謂我儇。
淺深隨象兔，飛躍任魚鳶。
門小無三逕，居幽止數椽。
調琴新得譜，坐客舊無氈。
旨蓄常留甕，胡麻或滿篅。
但令山在目，肯顧雪盈顛。
野飯忘精鑿，山肴略豆籩。
未嘗嫌菲薄，自足養衰孱。
陋室茅充瓦，寒衣艾當綿。
冷非塵境外，靜是悟因緣。
盡棄殘書帙，唯留古硯甎。
雲歸多在樹，泉落自成淵。
孤鶻翻霄健，羣猱上木獧。
水邊梅的皪，雨際竹嬋娟。
貞勁期松柏，芳馨尚葯荃。
草間龍腦出，木末兔絲懸。
澹若忘吾我，蕭然去糾纏。
已能齊指馬，豈復記蹄筌。
元自師調御，還曾訊偓佺。
無心方契佛，有藥未爲仙。
置窟嗟毚兔，遺身愛蛻蟬。
岸登當捨筏，卜妄不須篿。
覓句歸陶謝，觀空體竺乾。
性天宜爽朗，戒月要孤圓。
病起形神改，年加膂力愆。
齒疎亡兩版，面瘠露雙顴。
百歲人應少，諸塵相盡捐。
客來歌九辨，僧至說三玄。
白石常同煮，青葵亦共搴。
虛懷本無取，那得更悁悁。
閒居遣興
作者：釋文珦
朝代：宋

無情日月互相磨，萬古悠悠一逝波。
六十四年成事少，八千餘卷費功多。
山林有志知難變，毀譽無根聽自訛。
近問野人安穩法，教予祇學採樵歌。
閒房
作者：釋文珦
朝代：宋

閒房近竺岑，四面是清陰。
涉物皆成趣，無因廢得吟。
蛇蟠枯樹腹，雀乳古亭心。
倘或遊人見，猶疑隠欠深。
閒樂
作者：釋文珦
朝代：宋

祇以閒爲樂，寧論是與非。
安身唯草座，終歲掩柴扉。
水蓏收菱芡，山糧采蕨薇。
幾回清夢去，還共白雲飛。
閒興
作者：釋文珦
朝代：宋

分得此生閒，於今老更頑。
心終如白水，身不離青山。
拙性從人誚，前詩或自刪。
衡門深草色，壞衲上苔斑。
雖有貧居樂，猶聞世道艱。
皇天如有意，會見古風還。
閒身·其一
作者：釋文珦
朝代：宋

閒身孰能鞿，蕭散隨所欲。
涼風入芒屨，緩步秋塘曲。
清波淡無涯，于以滌心目。
魚鳥亦忘情，何如在濠濮。
閒身·其二
作者：釋文珦
朝代：宋

閑身出塵表，世鞅詎能絕。
真若寒崖松，凌傲幾霜雪。
枝葉任生枯，唯自老根節。
更有無心雲，油然足怡悅。
閒門
作者：釋文珦
朝代：宋

閒門絕塵鞅，松栝皆肺肺。
言忘見道真，靜極聞天籟。
野菜寧加糝，山衣或無带。
此心苟不欺，貧賤亦何害。
閒靜詞
作者：釋文珦
朝代：宋

自從住山來，未嘗離於山。
予愛山之靜，山亦多予閒。
閒靜兩相得，悠然真意存。
白雲乃知此，難與躁者言。
閩中歲暮懷吳中
作者：釋文珦
朝代：宋

冉冉年光盡，悽悽客思驚。
疎狂輕萬事，行役負平生。
海月移松影，山風壯瀑聲。
寒宵頻作夢，曾不離吳城。
闕題·其一
作者：釋文珦
朝代：宋

大藥生自心田，神方藴乎靈府。
不論火候抽添，萬病自然良愈。
闕題·其三
作者：釋文珦
朝代：宋

飲罷唯圖睡快，老來不作書癡。
一味古人糟粕，誰能更辨醇醨。
闕題·其二
作者：釋文珦
朝代：宋

衆患皆因有欲，一閒全得無聞。
心定常如止水，身安不喜行雲。
闕題·其四
作者：釋文珦
朝代：宋

吾生本不識字，人謂吾詩入微。
篇章聊復爾耳，止觀然猶庶幾。
關山月
作者：釋文珦
朝代：宋

月從東海出，冷照玉門關。
征人家萬里，夢向月中還。
金閨亦有夢，却行玉關道。
道路不相知，思深各衰老。
胡笳亂吹哀怨多，奈此關山明月何。
終宵迸淚如金波。
陌頭
作者：釋文珦
朝代：宋

陌頭遊子矜年少，爭把夭桃比貌紅。
老眼看來渾似夢，開時便與落時同。
陟三十六渡溪唐塢嶺
作者：釋文珦
朝代：宋

三十六渡溪，溪邊絕去蹊。
亂山如疊浪，一嶺類登梯。
風緊妖蛇出，烟昏異鳥啼。
蜀僧言劍閣，與此亦相齊。
除狹
作者：釋文珦
朝代：宋

世狹難紆轡，全生託散財。
紛華因地遣，懷抱向山開。
野祭鴉爭聚，貧居燕亦來。
不知江上笛，何事有餘哀。
隠居
作者：釋文珦
朝代：宋

隠居那用名，名沒隠方成。
交絕身常定，心安病不生。
山肴珍白蕈，野飯美青精。
回視人間世，何如戲一棚。
隠居二首·其一
作者：釋文珦
朝代：宋

流水何嘗有競，閒雲本亦無心。
靜者不殊雲水，悠然自樂山林。
隠居二首·其二
作者：釋文珦
朝代：宋

任術終當死術，爲仁必得稱仁。
比似榮華滅族，何如貧賤脩身。
隠懷
作者：釋文珦
朝代：宋

負疴在山澤，已若無此生。
期與草木盡，隠人不須名。
西南數奇峰，宛同親弟兄。
悠然有靜意，青青日相迎。
因持短柄鑱，入山斸黄精。
志不在苟得，聊復怡吾情。
隨寓
作者：釋文珦
朝代：宋

我忘方就隠，鳥倦自知還。
隨寓皆爲道，何人有此閒。
微茫春水渡，平遠夕陽山。
盡入清吟景，誰言勝事慳。
雁蕩大龍湫
作者：釋文珦
朝代：宋

此水昔年人不見，梵僧來說始知名。
飛揚半雜烟嵐氣，斷續全同風雨聲。
四壁倚空疑鬼鑿，一峰當面自天成。
雖然未作山中住，曾到山中夢亦清。
集奉川道中
作者：釋文珦
朝代：宋

一路盤雲遠，連朝策瘦筇。
神祠依古木，佛屋占奇峰。
立石分田界，疏泉作澗舂。
因思似鄉土，歸意忽然濃。
雙溪寺
作者：釋文珦
朝代：宋

複嶺又重岡，塵緣此地忘。
五峰朝寺古，雙澗出雲長。
深靜宜棲隠，高寒易雪霜。
擬登華頂去，幽徑旋鋤荒。
雨夜
作者：釋文珦
朝代：宋

身同水上萍，老去尚飄零。
遠客人誰到，空床夢獨醒。
閃雲雙電紫，晦雨一燈青。
慷慨長歌發，歌聲入杳冥。
雨後
作者：釋文珦
朝代：宋

夜雨萬雷集，漲水三尺深。
游鱗得其所，波間自浮沉。
科斗千點墨，鯉鯽數寸金。
偶會濠梁意，道人本無心。
雨後寄侃直翁新行古
作者：釋文珦
朝代：宋

相去亦不遠，相尋殊覺難。
一旬長苦雨，五月尚清寒。
石屋深浮靄，山溪易作瀾。
今朝喜新霽，始得問平安。
雪屋
作者：釋文珦
朝代：宋

風落曉空寒，茅簷一尺寬。
亂聲依竹密，斜片打窗殘。
絕穀炊煙斷，開門去路難。
枕書眠白晝，人說似袁安。
雪晴
作者：釋文珦
朝代：宋

日照松頭凍雪崩，又聞烘拆小池冰。
起看門外羣峰色，絕頂纔分翠一稜。
雪竇山
作者：釋文珦
朝代：宋

寺在諸峰頂，寥寥遠世紛。
巖飛千丈雪，門掩萬重雲。
地冷春疑晚，松深日易曛。
孤猨清叫月，僧向定中聞。
雪霽
作者：釋文珦
朝代：宋

靜寄向空林，於今歲月深。
因知閒趣味，嬾與俗浮沉。
霽雪千峰玉，朝陽萬樹金。
是吾真富貴，不覺動微吟。
雪霽別鄉
作者：釋文珦
朝代：宋

雪霽別鄉關，經行百里間。
溪流殊蕩漾，山色正斕斒。
民散無多戶，程途轉幾灣。
衰齡垂八十，未必又重還。
雲林
作者：釋文珦
朝代：宋

雲林佳處輒遲留，不覺駸駸白盡頭。
率野唯聞多虎兕，到門那得有羊裘。
老身真箇如山靜，往事從教逐水流。
富貴功名是何物，纔堪休處便須休。
雲棲
作者：釋文珦
朝代：宋

我頗愛雲散，雲不嫌我頑。
兩心既莫逆，每事常相關。
靜室雲守護，空門雲往還。
雲棲良自嘉，雲與身俱閒。
雲泉吟
作者：釋文珦
朝代：宋

此心長是愛雲泉，平澹相親六十年。
縱使流歸滄海去，清聲祇在屋頭邊。
雲門六寺即唐靈澈師舊隠
作者：釋文珦
朝代：宋

吟徧唐人句，玄蹤不易攀。
一溪清到郭，諸寺各依山。
暮雨松花老，秋風藥井間。
唯應千歲後，華表鶴飛還。
雲際獨坐
作者：釋文珦
朝代：宋

雲際坐磐石，悠悠兩無心。
波靜白鷗下，山寒黄葉深。
幽人住何處，午磬來清音。
日暮不能去，羣峰生夕陰。
雷峰
作者：釋文珦
朝代：宋

不定似飛蓬，還來宿此峰。
霜欺孤客枕，風亂四山鐘。
好夢如冰薄，歸心與酒濃。
舊房誰占住，門有最長松。
霅城重會修蘋州
作者：釋文珦
朝代：宋

江湖身不定，十載別年兄。
忽爾重逢面，翻疑是隔生。
濕雲行有路，細雨落無聲。
惆悵還分手，扁舟出郡城。
靈泉篇
作者：釋文珦
朝代：宋

高僧誦經經出泉，泉靈不許蛟龍眠。
湛湛長開古明鏡，泠泠暗瀉朱絲絃。
曾說煮茶甘入齒，爲是心源功德水。
淵然千古無是非，遮莫放人來洗耳。
靈雨
作者：釋文珦
朝代：宋

靈雨應時至，四野生新泉。
眢井久廢汲，湛湛成深淵。
老農喜欲舞，田苗綠如煙。
桔槔掛屋梁，坦腹清晝眠。
靈鳥篇
作者：釋文珦
朝代：宋

嘗聞有靈鳥，其名爲鳳凰。
九苞信嘉瑞，五色成文章。
其宿必丹穴，其鳴在朝陽。
有德斯出現，德衰還伏藏。
始至於少皡，再巢於陶唐。
舜恩被動植，聞韶復翺翔。
閔其出非時，見歌於楚狂。
仲尼歎不至，是亦爲世傷。
蕩蕩二千齡，孰能致斯祥。
當今邁三五，君明臣且良。
其或一來儀，足以慰萬方。
鳳兮儻不來，吾淚徒滂滂。
青松篇
作者：釋文珦
朝代：宋

西山有孤松，亭亭高百尺。
冰雪屢凌厲，難變青青色。
東園盛桃李，摇艷矜春容。
少皞布秋律，掃地無遺蹤。
青松固真心，桃李乏堅操。
君子與小人，自古不同調。
寧忍學桃李，誓言作青松。
偃蹇終不屈，傲睨秦皇封。
青陽代謝行
作者：釋文珦
朝代：宋

青陽已代謝，赤帝方司衡。
草木日繁廡，黄鳥鳴嚶嚶。
維彼造化者，密運何神靈。
不知爲所遷，但見白髮生。
囿身天地間，所衛唯生經。
宜令心氣平，毋使疾癘嬰。
順此陰陽序，四體當安寧。
凱風吹棘薪，夭夭長枝莖。
懷念父母恩，有淚如雨傾。
仰觀仍俯察，因之捈中情。
靜中
作者：釋文珦
朝代：宋

靜中觀世道，一一總非真。
齟齬英賢詘，依馮鄙賤伸。
狂瀾乘颶勢，枯木借藤春。
何似都忘著，沈潛自養神。
靜地
作者：釋文珦
朝代：宋

適時非所長，靜地閲流光。
舊燕無留影，新鴻有斷行。
交朋皆謝往，老大足悲傷。
彊詠多羞澀，追思亦易忘。
靜夜不寐行
作者：釋文珦
朝代：宋

靜夜不遑寐，秋氣殊清清。
霜露塗庭蕪，隕葉摧枝莖。
西風更蕭騷，萬竅皆同聲。
蜻蛚亦含悲，嘖嘖牀下鳴。
出門一以視，青天綴繁星。
三五正縱橫，北斗方斜傾。
飛鴻朔方來，迢迢困遐征。
中路失儔侶，隻影何煢煢。
感物懷遠人，徘徊以屏營。
心折不能言，默默徒憤盈。
靜處
作者：釋文珦
朝代：宋

常於靜處著閒身，別是清虛冷淡人。
禪裏斷除千種法，吟中消受一生貧。
聲名豈必存編簡，林壑從來有隠淪。
雲月溪山無限景，對餘一一意皆真。
靜處
作者：釋文珦
朝代：宋

常於靜處著閒身，別是清虛冷澹人。
禪裏斷除千種法，吟中消受一生貧。
聲名豈必存編簡，林壑從來有隠淪。
雲月溪山無限景，對余一一意皆真。
韓東山遠訪於西岑寄
作者：釋文珦
朝代：宋

東東魏國之雲仍，一清不減玉壺冰。
生平閉戶養真素，隠節久爲人所稱。
遠來訪我青蓮嶂，道骨仙風極閒曠。
正是秋風落葉時，坐石分題語尤壯。
奈何蹔合還又分，匆匆不得盡殷勤。
如今相憶難相見，日日長歌日莫雲。
題履道兄古松圖
作者：釋文珦
朝代：宋

屏間何人畫四松，高標半在烟雲中。
人來盡作真松看，槎枒古怪勢不同。
一株連蜷如老龍，曾見於康廬窈窱之深峰。
兩株橫斜蒼黛色，曾見於鴈蕩高寒之絕壁。
最西一株更奇特，老來昏耄記不得。
想得當初落筆時，名山洞府徧尋思。
細將覽勝探幽興，暗寫凌霜傲雪姿。
古來畫者雖無數，少有人能得真趣。
畢宏韋偃骨已寒，今日此圖堪獨步。
主人勸我爲作歌，才薄無奈此圖何。
疾書一百六十字，勿笑迫促無委佗。
題慈照坦上人房應山閣
作者：釋文珦
朝代：宋

禪心直以山爲體，不與終南捷徑同。
吟久白雲生曲檻，定回明月在前峰。
子牙釣石臨溪古，博望槎源與漢通。
自有山靈回俗駕，幾人於此得相逢。
題故人溪亭
作者：釋文珦
朝代：宋

石泉清浸檻，終日遠囂紛。
境與禪心會，源從靜處分。
亂峰寒蔽日，斷壁晝生雲。
向此長棲止，何人得似君。
題暇亭
作者：釋文珦
朝代：宋

人與山同靜，亭安紫翠間。
無時臨鏡水，終日見南山。
子敬心猶雜，淵明意自閒。
坐來輕世事，薄暮鳥飛還。
題東皋
作者：釋文珦
朝代：宋

東臯縱遐目，生意良自多。
魚躍喜冰釋，鳥語乘春和。
芳蘭馥餘荄，名花眩喬柯。
倦客獨無依，奈此庶物何。
題杲東軒闍維齒不壞輪珠變金色
作者：釋文珦
朝代：宋

全德寡知音，浮漚亦易沉。
終因三昧火，始驗一生心。
講齒猶存玉，輪珠自化金。
幾多空掩胾，遺臭在山林。
題江湖偉觀
作者：釋文珦
朝代：宋

左右江湖仙聖宅，龍飛鳳舞帝王家。
樓臺高下隨山勢，渤澥微茫湧日華。
漁浦風和翻柳影，官河春盡落桐花。
錢唐佳麗今無比，回首中原望眼賒。
題畫·其一
作者：釋文珦
朝代：宋

鷗鷺雪衣明，忘機更閒暇。
青青芳草間，嫋嫋垂楊下。
題畫·其三
作者：釋文珦
朝代：宋

淺水與平沙，煙光盡相接。
鳥立折茄莖，蟹上枯荷葉。
題畫·其二
作者：釋文珦
朝代：宋

蒲長荷已折，秋水碧相涵。
日照沙洲暖，鴛鴦睡正酣。
題畫·其四
作者：釋文珦
朝代：宋

翠羽立蒹葭，巨蟹行沮洳。
狂僧淡墨間，無限滄洲趣。
題竹房
作者：釋文珦
朝代：宋

野水連苔徑，山雲掩竹房。
人閑清晝永，鳥語綠陰凉。
斷刻排籤古，新茶入焙香。
眼前清事足，不道在殊方。
題竹軒
作者：釋文珦
朝代：宋

窗前有修竹，道人心自足。
清風入詩腸，何用五鼎肉。
題聽松亭
作者：釋文珦
朝代：宋

別駕公事閒，翦棘開三徑。
天風引長松，蕭蕭滿清聽。
坐石琴意真，憑欄醉魂醒。
亦使山中人，悠然動歸興。
題規無範雲深室
作者：釋文珦
朝代：宋

物外清虛境，由來遠衆紛。
靈蹤幾年說，梵放或時聞。
似有似無路，漫山漫谷雲。
自難容俗駕，曾不待移文。
題逆賈
作者：釋文珦
朝代：宋

逆賈猖狂秉國鈞，民彝帝業總成塵。
虔劉幾似刀兵劫，全活幸蒙天地仁。
衆醉有誰知甲子，獨醒還自記庚申。
鼎湖龍馭重回首，應悔當年錯用人。
題醉翁圖
作者：釋文珦
朝代：宋

所畫者誰子，將非高陽兒。
滿腹常貯酒，何異於鴟夷。
陶陶以自樂，禮法不可縻。
釀酒用老瓦，漉酒脫接䍦。
寧復問升斗，豈嘗辨醇醨。
終日但兀兀，一巵掌中持。
頗謂有妙理，非人所能知。
飲罷忘百慮，袒跣行斜暉。
大笑沈湘人，獨醒亦奚爲。
題靈泉寺更幽軒
作者：釋文珦
朝代：宋

寒泉發靈竇，翠靄生重岡。
偶因山鳥鳴，得此林僧房。
高槐肅夜氣，短牖熙晨光。
空門了無事，歲月靜中忘。
題顔晞仲歸隠
作者：釋文珦
朝代：宋

飄然携杖錫，歸隠故山中。
鳥道雲泉遠，猿聲烟樹重。
清閑銷不盡，塵累坐來空。
早晚須相覓，知居若箇峰。
題鷦鷯巢林行
作者：釋文珦
朝代：宋

鷦鷯巢中林，所擇唯一枝。
俛啄草間粒，自可長無饑。
絕意於翺翔，其樂誠在茲。
挾之上空虛，高風亦奚爲。
體微力難任，飄飄竟何歸。
窮達懸於天，賦予常不齊。
君子識其分，小大隨所施。
狂夫每爭先，虛騁不知疲。
以之致高位，未免多瑕玼。
靜退以爲德，此理良可推。
風雨
作者：釋文珦
朝代：宋

晚來江上天不分，老蛟吐氣成江雲。
夜半大風飄屋瓦，頃刻簷間雨如瀉。
柴門緊閉不敢開，漸聞水聲到床下。
開門處處聞啼號，盡說浪頭三尺高。
室廬漂蕩無處所，妻孥大半隨波濤。
江市一時爲沮洳，急打行包入山去。
通衢沆漭不可行，歷盡西山豺虎路。
但願自今風雨調，無復破塊與鳴條。
飛來峰猿
作者：釋文珦
朝代：宋

恐山還欲去，着爾慰山靈。
掛處頻分影，吟時不見形。
鷲峰愁外遠，巴峽夢中青。
月下三聲苦，幽人却要聽。
食苦筍
作者：釋文珦
朝代：宋

老去居山樂最真，盤蔬日日富前陳。
愛嘗苦筍疏甜筍，似進忠臣遠佞臣。
飯爲韻清常倍食，酒因味爽或添巡。
美芹之意全相似，頗謂堪將獻紫宸。
食薺
作者：釋文珦
朝代：宋

生無食肉資，飯蔬幽壑底。
朝采南澗芹，莫擷東籬薺。
此中有真味，豈必鱠魴鱧。
何曾萬金饌，惡謚不可洗。
養疾
作者：釋文珦
朝代：宋

介特無門徒，室亦如垂罄。
隤然類枯株，聊以養衰病。
朝來啟籬戶，落葉滿苔徑。
流光遽如斯，脆質安能競。
虛籟起高林，助我發長詠。
首夏獨遊響潭
作者：釋文珦
朝代：宋

不解驅馳巧作謀，偃然守拙卧林丘。
方忻嫩綠成槐夏，又愛輕寒作麥秋。
龍宅清深唯獨往，鶑聲款曲似相留。
僧言瀑布巖尤好，明日須當到上頭。
香林洞口觀猿
作者：釋文珦
朝代：宋

貴遊拋果引羣狙，大小玄黄趕擲殊。
別有白猿歸洞裏，一生不受俗人呼。
馮深居宰會稽
作者：釋文珦
朝代：宋

詔辟稽山縣，清風在一琴。
那知致君術，不是字民心。
官舍桐陰合，圜扉草色深。
退衙人吏散，應共野僧吟。
馮深居挽詞
作者：釋文珦
朝代：宋

天地一深翁，匡廬氣所鍾。
親傳厚齋業，優得考亭宗。
勁節霜崖竹，高標雪嶠松。
滄溟含雅量，干莫避辭鋒。
元老皆知敬，憸夫獨不容。
畏塗嘗跌足，道院蹔潛縱。
冤白州麾晚，身亡奠斝重。
魂應歸帝所，人盡哭堂封。
有道存方冊，無名上景鐘。
死生今隔異，湖海昔過從。
芻束無繇致，愁凝五老峰。
馮深居長余二十三歲趙東閣長余二十二歲周汶陽長余一十七歲皆折行輩與余交淳祐辛丑同訪余於竺山有會宿詩距咸淳乙丑已二十五年矣痛先覺之凋零感吾生之既老因成十韻以寄死生之情
作者：釋文珦
朝代：宋

三老皆達人，虛受無蔕芥。
筆陣絕縱橫，詞源極澎湃。
丁時身屢蹇，志道心不懈。
放浪事物表，若曰宇宙隘。
求我於空間，豈識有機械。
留詩在幽窗，足以鎮山怪。
神靈謹守藏，光豔無減殺。
今朝一長吟，頓使老疾差。
三老不可作，吾心亦遄邁。
中心曷能忘，長吟復長喟。
驂服騰飛行
作者：釋文珦
朝代：宋

有客乘車建其，四牡驂服騰飛。
華綬雜佩陸離，指顧綽有餘輝。
賁然到我柴扉，我生靡識輕肥。
旋穿敝屣粗衣，延之欲語襟期。
客言子其病而，胡不與世推移。
余曰子言誠非，窮達有命有時。
與其如脂如韋，孰若飯糗羹藜。
顔子陋巷寒饑，尼父嘗稱庶幾。
恬淡道德之基，不義富貴奚爲。
將子勿復致辭，吾志非君所知。
鳳仙花
作者：釋文珦
朝代：宋

何年鳳背古仙人，草木之中自化身。
丹袂翠翹秋色裏，猶資沆瀣養精神。
鳴鴈行
作者：釋文珦
朝代：宋

鳴鴈𡄸𡄸來自北，一一銜蘆度深磧。
空受嚴霜捐羽毛，不爲征人寄消息。
散落湘吳無定所，或寄平川或洲渚。
相喚相呼不亂羣，非比寒鴉無次序。
弋者多懷害爾心，栖宿須尋烟水深。
鴈山靈峰寺
作者：釋文珦
朝代：宋

謝公嶺下靈峰寺，諾詎羅曾向此居。
入洞不知歸寺路，亂峰相倚上空虛。
鴈蕩大龍湫
作者：釋文珦
朝代：宋

深蹊入薜蘿，一瀑瀉巖阿。
曾閲西天志，言居諾詎羅。
斜飛疑是雨，清激自成渦。
下有蒼龍窟，樵人不敢過。
麥秋遊興
作者：釋文珦
朝代：宋

心喜麥秋晴，貪遊舉步輕。
泬寥無點翳，山水有餘清。
怕入紅欄隊，來尋白社盟。
應門童子熟，認得老夫聲。
黄葉
作者：釋文珦
朝代：宋

吾心愛黄葉，不翅於南金。
九月秋風高，柴門積來深。
一一自掇拾，書我白頭吟。
吟成意誰與，拄頰對遥岑。
黄葵花
作者：釋文珦
朝代：宋

一入長門只淡妝，秋衣猶是舊宮黄。
到頭不信君恩斷，日日傾心向太陽。
齒脫
作者：釋文珦
朝代：宋

老齒皆脫落，十中無二三。
存者一動摇，咀嚼寧復堪。
荼薺均一咽，盡略苦與甘。
世味非道腴，正爾不欲耽。
龍井
作者：釋文珦
朝代：宋

崖井涵虛碧，心塵望即空。
遥通滄海脈，近出白雲峰。
旱夕翻爲雨，饑年屢變豐。
小魚纔似葉，誰識是真龍。
上方院
作者：釋智圓
朝代：宋

禪扉開絕頂，海色映層巒。
剎影浸寥泬，鐘聲度渺漫。
荒苔幽徑滑，冬雪暮窗寒。
吟罷慵回首，遲遲獨憑欄。
上錢唐太守薛大諫
作者：釋智圓
朝代：宋

分符江郡遠，貴列七人間。
文古淳風在，時清諫筆閑。
樓高喧暮角，廳冷鏁秋山。
聖代期調鼎，軒車即詔還。
中秋待月值雨
作者：釋智圓
朝代：宋

一歲期今夕，高空雨忽零。
虛窗沈素影，疏竹動秋聲。
已被雲陰閉，徒懷永夜明。
徘徊倚山閣，誰見此時情。
久病
作者：釋智圓
朝代：宋

五月茆堂臥，窮秋疾未除。
喬林葉盡落，舊識分皆疏。
講室縈蛛網，書床長蠹魚。
醫王有妙藥，飲了萬緣虛。
久病有感因示後學
作者：釋智圓
朝代：宋

羸病身未死，輕安人屢亡。
穹旻不可問，浮世轉加傷。
三十共嗟短，百年同好長。
未能齊一夢，何以事空王。
九月望夜招處士林君泛湖翫月
作者：釋智圓
朝代：宋

病負中秋約，殘秋月自新。
寒波沈皓魄，碧落輾冰輪。
風靜砧聲絕，煙收嶽影均。
何妨此夕翫，況是不羈人。
予近卜居孤山之下友人元敏以四絕見嘲遂依韻和酬·其一
作者：釋智圓
朝代：宋

窮居已躡黔婁迹，孤島徒稱瑪瑙坡。
糗飯蔾羹且閑樂，更無車馬暫經過。
予近卜居孤山之下友人元敏以四絕見嘲遂依韻和酬·其三
作者：釋智圓
朝代：宋

煙波雲木映閑扉，養病深棲是所宜。
便欲上生尋內院，卻因泉石住多時。
予近卜居孤山之下友人元敏以四絕見嘲遂依韻和酬·其二
作者：釋智圓
朝代：宋

所棲幽致異人寰，野艇秋歸碧浪間。
殘日淡煙凝望處，參差樓閣認孤山。
予近卜居孤山之下友人元敏以四絕見嘲遂依韻和酬·其四
作者：釋智圓
朝代：宋

虛堂入夏講殘經，不擊鐘聲擊鼓聲。
林下唯君問幽趣，紀陽儀式近方成。
代書寄奉蟾上人
作者：釋智圓
朝代：宋

君居武康山，昔年我曾游。
崎嶇松徑寒，冷落竹房秋。
握手既歡笑，拂榻且相留。
一駐十旬餘，旦夕樂清幽。
因話凈名事，滌硯勉操修。
蠻香爇古篆，山茶分越甌。
看雪同擁爐，乘月共浮舟。
喻心指太虛，視世類浮漚。
明春我歸去，湖上隱林丘。
杜門過五載，脾疾日少瘳。
閑宵坐月下，往事來心頭。
書之將寄君，路遠水悠悠。
偶作
作者：釋智圓
朝代：宋

急急西落日，浩浩東去波。
日落波不停，浮生能幾何。
青雲身未上，白髮頭已多。
金印未佩腰，道路成蹉跎。
一朝忽得志，頓忘貧賤事。
八珍食方丈，華轂駕天駟。
民瘼無術醫，貪狠有心恣。
無何觸天網，禍淫諒不爽。
餘殃及子孫，豈只身長往。
寄語求名士，得志莫如此。
不善宜先知，行道慎莫止。
仁恕及蒼生，忠貞輔天子。
好爵終自縻，盛烈垂千祀。
西日與東流，任彼催寒暑。
須知君子人，身死名不死。
偶成
作者：釋智圓
朝代：宋

世態如輪轉，勞生豈定期。
否終還受泰，樂極又生悲。
商代尊伊尹，秦庭戮李斯。
未能知幻化，安得證無爲。
冬日作
作者：釋智圓
朝代：宋

凍撮閑庭土皆裂，風號門外人來絕。
可憐萬事不干身，憑欄且看千峰雪。
冷泉亭
作者：釋智圓
朝代：宋

亭幽無俗狀，清景滌煩襟。
砌壓寒流淺，簷分積翠深。
晚花閑照影，古木冷垂陰。
憑檻不能去，澄澄發靜吟。
出道場山途中作
作者：釋智圓
朝代：宋

獨下層巒景物秋，依依雲木似相留。
孤舟曉汎平波去，更爲青山一轉頭。
初晴登疊翠亭偶成
作者：釋智圓
朝代：宋

杳杳遙空雨乍晴，閑拖山屐上山亭。
平湖風靜開菱鑒，疊嶂雲收列畫屏。
已覺萬緣真是夢，豈因閑事妄勞形。
可憐競利貪名者，擾擾人間醉未醒。
勉隱者
作者：釋智圓
朝代：宋

潺潺澗中水，不入貪夫耳。
茫茫陌上塵，不霑靜者身。
靜者貴寡欲，貪夫常患貧。
躁進陷邪佞，潔己廢大倫。
況當文明時，草澤羅賢人。
行道尚中庸，蠖屈宜求伸。
南塔寺上方
作者：釋智圓
朝代：宋

絕頂深棲萬慮平，路盤危石雨苔青。
江涵迥漢供閑望，雪映幽窗卷舊經。
磬擊曉霜禪乍起，枕搖秋浪夢初醒。
爲鄰自有忘機者，月下時時扣竹扃。
友人元敏示以三題乃賡而和之·刮字刀
作者：釋智圓
朝代：宋

質本精剛化，鋒鋩豈易羣。
未曾傷正典，長爲鏟訛文。
類與鉛刀異，名將彩筆分。
刪書及定禮，曾忝立奇勛。
友人元敏示以三題乃賡而和之·挑燈杖
作者：釋智圓
朝代：宋

裁製削青筠，纖纖狀可珍。
助燈雖有力，舉用實由人。
破暗如無怠，資明敢顧身。
窗間儻勤學，終夕願相親。
友人元敏示以三題乃賡而和之·試金石
作者：釋智圓
朝代：宋

真僞立可辨，貞姿號試金。
雖無褒貶口，似有是非心。
採取山溪遠，緘藏篋笥深。
鑛人如未訣，終日自相尋。
古人與今人
作者：釋智圓
朝代：宋

古人與今人，祿仕一何異。
古今貴行道，今人貴有位。
古人貴及親，今人貴說意。
古人同白日，光明溢天地。
今人如履險，動足易顛墜。
古道如可行，斯言不遐棄。
古劍
作者：釋智圓
朝代：宋

精剛經百鍊，可折不可柔。
三尺青蛇活，一匣止水秋。
解截蛟龍軀，能斷佞臣頭。
下去蒼生害，上除天子讎。
在昔埋酆城，精光射斗牛。
雷煥張華輩，得之亦悠悠。
二賢既云亡，潭底化雙虬。
劍利人或愛，劍道人不求。
劍道如之何，達者惟莊周。
古意
作者：釋智圓
朝代：宋

登山伐樵柯忽折，臨井汲泉綆仍絕。
音信不來無處說，朔風飄飄滿天雪。
古琴詩
作者：釋智圓
朝代：宋

良工採嶧桐，斵爲綠綺琴。
一奏還淳風，再奏和人心。
君子不暫去，所貴禁奢淫。
後世惑鄭聲，此道遂陸沈。
朱絲鼠潛齧，金徽塵暗侵。
冷落橫閑窗，棄置歲已深。
安得師襄彈，重聞大古音。
古鑑
作者：釋智圓
朝代：宋

土蝕菱花有微竅，懸向秋堂光照耀。
寫出人人妍醜姿，西施始免嫫母笑。
同友人宿山院
作者：釋智圓
朝代：宋

共依清境宿，話道復論文。
潭月秋深見，山鐘夜後聞。
蟲聲沉古砌，螢影沒殘雲。
會約長棲此，爐香樹下焚。
君不來
作者：釋智圓
朝代：宋

前年送君空江上，張帆正值西風起。
今日西風君未歸，茫茫只見空江水。
君復處士棲大師夙有翫月泛湖之約予以臥病致爽前期因爲此章聊以道意
作者：釋智圓
朝代：宋

涼風吹衆木，羸病轉加前。
伏枕誰相問，中秋月又圓。
清光浮遠嶠，冷色混平川。
不得同支許，乘舟樂浩然。
吳山廟詩
作者：釋智圓
朝代：宋

君子尚權變，權變貴合道。
子胥薦專諸，子光專非好。
父讎共戴天，乞師恨不早。
子光既得志，入郢事征討。
報父既鞭尺，諫王仍殺身。
孝子節方全，忠臣道且新。
馳名天地間，豈是悠悠人。
青史書盛烈，血食旌遺塵。
廟堂耀晨曦，廟木荂陽春。
往來無知俗，焚香勤禱祝。
忠孝不敢行，神兮寧降福。
和聰上人悼梵天闍棃
作者：釋智圓
朝代：宋

講院悲風動素帷，搖松難更見吾師。
塵生舊榻休開卷，月上秋軒罷賦詩。
真法自將傳後學，清名誰爲勒豐碑。
橫經弟子懷高迹，共指龍華作後期。
和辯才訪仲微上人不遇
作者：釋智圓
朝代：宋

不見二十載，重尋事更違。
門臨寒水閉，鳥向夕陽歸。
吟恐成華髪，閑疑入翠微。
登舟獨南去，乘興一何飛。
哭葉授
作者：釋智圓
朝代：宋

今春聞落第，爲君心悽然。
束書獨南還，憤氣胸間闐。
跡寄浙河旁，家延南海邊。
遘疾既彌留，一命成棄捐。
囊中無餘金，零落空文編。
龜鶴本微類，享壽皆千年。
如何君子儒，三十歸重泉。
天高不可問，爲君強問天。
哭辯端上人
作者：釋智圓
朝代：宋

平昔於詩苦，精搜省未閑。
壞房空鳥外，清句滿人間。
瘦影懸鄰壁，孤墳接舊山。
弔迴高樹下，寒水自潺潺。
喻賣松者
作者：釋智圓
朝代：宋

莫嫌人不買，人亦愛蒼翠。
卻是歲寒根，難種塵埃地。
且歸栽澗底，映水成嘉致。
他年苟合拱，採取不我棄。
天子建明堂，此爲棟梁備。
嘲寫真
作者：釋智圓
朝代：宋

泡幻吾身元是妄，丹青汝影豈爲真。
吾身汝影俱無實，相伴茆堂作兩人。
嚴光臺
作者：釋智圓
朝代：宋

撥亂方爭汗馬功，賢才誰肯守窮空。
嚴光亦是夷齊類，垂釣碧溪敦讓風。
夏日寄諒律師
作者：釋智圓
朝代：宋

澄江杳杳映千峰，坐夏巖房一望中。
晝講疏鐘清度越，夜吟殘月冷垂空。
掃軒靜避階稜蘚，銷暑閑當竹罅風。
顧我相懷未能去，水邊斜日照梧桐。
夏日湖上寄太白長老
作者：釋智圓
朝代：宋

風撼芙蕖入座香，水軒閑坐趣何長。
相懷不是人間景，隔岸歸禽噪晚涼。
夏日薰風亭作
作者：釋智圓
朝代：宋

四野炎炎暑氣隆，危亭孤坐與誰同。
湖光淡蕩涵殘照，鳥影參差沒遠空。
消息浮生憑至理，破除煩暑賴清風。
明時不敢言招隱，自樂林泉慕遠公。
夜懷張逸人
作者：釋智圓
朝代：宋

默坐懷幽趣，誰知動鬰陶。
窗虛殘月在，天靜少微高。
書去言難盡，眠來夢亦勞。
終期冒風雪，乘興泛輕舠。
失鶴
作者：釋智圓
朝代：宋

隻鶴忽飛去，清音更不聞。
遠應尋鳳侶，閑恐避雞羣。
岸靜休臨水，庭空罷舞雲。
唯餘舊蹤跡，篆字印苔紋。
夷齊廟
作者：釋智圓
朝代：宋

曾聞叩馬犯君顔，萬古清風滿世間。
若使干戈爲揖讓，夷齊終不死空山。
孤山種桃
作者：釋智圓
朝代：宋

領童閑荷鋤，埋核間羣木。
他人顧我笑，豈察我心曲。
我欲千樹桃，夭夭徧山谷。
山椒如錦斕，山墟若霞簇。
下照平湖水，上繞幽人屋。
清香滿鄰里，濃艷蔽林麓。
奪取武陵春，來悅游人目。
花開復花落，知榮必有辱。
榮辱苟能齊，人人心自足。
須知我種桃，可以化風俗。
孤山詩三首·其一
作者：釋智圓
朝代：宋

樓閣壓危碧，山根疑有鼇。
隔湖千嶂斷，出水一峰高。
巖冷秋空月，林清雪夜猱。
伊余絕羈束，長得恣遊遨。
孤山詩三首·其三
作者：釋智圓
朝代：宋

仙島湖西見，湖西景有餘。
春融迎曉日，秋碧礙空虛。
竹蔭高僧塔，雲迷處士居。
史遷今若在，此處合藏書。
孤山詩三首·其二
作者：釋智圓
朝代：宋

四絕塵埃路，孤山景實孤。
危巓侵迥漢，冷色浸平湖。
古塔名支佛，新泉號僕夫。
王維在何處，奇跡更堪圖。
孤山詩二首·其一
作者：釋智圓
朝代：宋

峭拔湖心起，湖心四望通。
盤根入巨浸，疊翠點寒空。
勢迥侔蓬島，層危敵閬風。
僧樓籠淡霧，雁塔礙飛鴻。
曉井金沙粲，晴坡瑪瑙紅。
噴雲春雨外，照影夕波中。
野蔓垂枯柏，疏鐘匝梵宮。
閑泉澄極頂，幽徑入深叢。
古迹談皆異，秋屏寫未同。
樂遊非俗客，靜望屬漁翁。
買去知無價，棲來思豈窮。
翻嗟市朝裏，塵土日濛濛。
孤山詩二首·其二
作者：釋智圓
朝代：宋

勢與羣峰絕，崔嵬幾倦登。
波澄涵倒影，雲盡露危稜。
景象全勝畫，林泉半屬僧。
何人憑郡閣，西望翠層層。
孤山閑居即事寄己師
作者：釋智圓
朝代：宋

年過不惑鬢成絲，偶到林間便卜居。
學道未忘山水癖，愛閑終與利名疏。
夜涼顧閣來明月，風靜平湖瀁碧虛。
回首權豪絕相識，野雲孤鶴自相於。
孤山閑居次歡慶酬會稽仁姪見寄
作者：釋智圓
朝代：宋

山聳湖心住任緣，考槃茆舍閉深煙。
月澄秋水牽吟思，花滿春巖照困眠。
觸石微雲閑致雨，鳴臯孤鶴靜聞天。
會拋此景相尋去，渺渺滄江片席懸。
孤山閑居次韻酬辯才大師
作者：釋智圓
朝代：宋

地僻人稀到，病來無話端。
遠山游未得，終日臥中看。
藥篋經梅潤，松窗過雨寒。
唯師知我趣，塵事絕相干。
宿仲係上人房
作者：釋智圓
朝代：宋

偶從支遁約，深夜宿閑房。
窗靜燈遺燼，庭寒樹有霜。
禪心論的的，塵事省茫茫。
又說天台去，林間掃石床。
宿山院
作者：釋智圓
朝代：宋

一宿無塵境，相留靜話長。
秋聲歸古木，月色滿空廊。
嵐氣侵衣潤，溪泉漱齒涼。
終期整缾錫，來此掩閑房。
宿道場山寺
作者：釋智圓
朝代：宋

絕頂秋氣清，危欄憑樹杪。
仰窺清漢近，下視羣峰小。
空池生夜月，風枝鳴宿鳥。
吟坐不成寐，疏鐘起將曉。
寄仁姪
作者：釋智圓
朝代：宋

庭木西風動，閑軒落葉稠。
夢迴霜月曉，信斷海山秋。
道性歸無念，孤吟已絕愁。
況疏林下約，煙水路悠悠。
寄余秀才
作者：釋智圓
朝代：宋

去秋曾訪我，一別又經年。
落日無來信，西風滿耳蟬。
頭應添素髪，詩合有新編。
未可輕丹桂，蹉跎老海邊。
寄同志
作者：釋智圓
朝代：宋

靜院無來客，相懷日又曛。
數峰寒有雪，一榻靜眠雲。
幾嘆淳風喪，寧容俗態羣。
終期一相訪，對坐議新文。
寄吳黔山人
作者：釋智圓
朝代：宋

鳥外自長往，人間過幾年。
狂吟輕歲月，高趣狎神仙。
醉臥雲蒸榻，漁歸雪滿船。
想思未相識，終夜夢林泉。
寄咸潤上人
作者：釋智圓
朝代：宋

流俗不知處，深棲趣轉幽。
閑房扃翠嶽，遠信司滄洲。
定起花殘砌，詩成雪滿樓。
相懷未能去，南北路悠悠。
寄圓長老
作者：釋智圓
朝代：宋

澹慮棲幽境，閑將水石鄰。
信衣傳往祖，禪語示來人。
晚屋茶煙細，晴軒嶽翠勻。
相懷獨南望，林木又經春。
寄天台守能上人
作者：釋智圓
朝代：宋

台嶺林泉勝十洲，忘機長往更無愁。
考槃高趣何人識，招隱新題幾處留。
深夜定迴華頂月，經年書斷海門秋。
誰知抱疾西湖上，南望雲山想勝游。
寄天台能上人
作者：釋智圓
朝代：宋

天台深隱許誰同，擾擾浮世萬事空。
終約攜瓶訪師去，水邊松下嘯清風。
寄定海許少府
作者：釋智圓
朝代：宋

見說梅仙邑，波濤接杳冥。
訟庭秋蘚合，吟閣海雲醒。
愛月宵留客，尋僧晝掩扃。
公餘幽興在，時夢故山青。
寄德聰師
作者：釋智圓
朝代：宋

古院稽山下，幽棲厭客尋。
機心禪外盡，詩思病來深。
缾水寒澌結，杉風晚磬沉。
他時若招隱，香火繼東林。
寄慧雲大師
作者：釋智圓
朝代：宋

繁華辭帝輦，岑寂巒山林。
志向浮名淡，房扃古寺深。
詩窗來皓月，齋磬下幽禽。
終約逢新雪，閑過話靜心。
寄所知
作者：釋智圓
朝代：宋

寵辱不關念，揚名日更新。
但憐君道在，寧顧謫官頻。
故國拋天外，全家寄水濱。
堂空巢少燕，門冷謁無人。
直氣終干斗，剛腸肯泣麟。
逍遙輕嗣立，乾沒笑安仁。
愛生長思闕，尋幽且養神。
伴閑初種竹，出使舊埋輪。
佞古終期斷，民冤必爲伸。
他年修史傳，誰可繼清塵。
寄文照大師
作者：釋智圓
朝代：宋

兩制音書數往來，城中棲隱遠塵埃。
吟齋夜靜開明月，講石秋深掃綠苔。
出俗舊題留雪苑，臥雲幽興夢天台。
林間抱疾懷高趣，翻笑湯休漫有才。
寄曦照上人
作者：釋智圓
朝代：宋

塵外禪房掩渺瀰，高情終與俗流違。
苦吟幾度成華髪，默坐連宵憶翠微。
風带荷香飄靜榻，雨滋苔色汙閑扉。
炎天幾阻相尋興，空倚危樓對落暉。
寄林逋處士
作者：釋智圓
朝代：宋

湖山淡相映，世塵那得侵。
杳杳煙波色，蒼蒼雲木陰。
苔荒石徑險，犬吠桃源深。
中有上皇人，高眠適閑心。
花開還獨酌，花落還獨吟。
空庭長瑤草，幽樹鳴仙禽。
不見已三載，鄙吝盈虛襟。
終期秋月明，乘興閑相尋。
寄梵天上方政姪
作者：釋智圓
朝代：宋

一講更無事，翛然自不羣。
閑情江上月，孤迹檻前雲。
徑冷秋苔合，杉寒宿鳥分。
濤聲旦暮近，應向出禪聞。
寄棲白師
作者：釋智圓
朝代：宋

深隱空林下，清幽絕外緣。
雨窗對嶽信，苔井濾秋泉。
門靜來沙鳥，庭閑噪晚蟬。
憑欄獨相憶，殘日下遙天。
寄楚南師
作者：釋智圓
朝代：宋

昔年江上別，高迹杳難尋。
浮世人稀見，青山隱更深。
琢詩窮有象，體道極無心。
慚負眠雲約，西峰夕照陰。
寄江上僧
作者：釋智圓
朝代：宋

江寺期終老，清香講次焚。
月憐秋後見，潮愛夜深聞。
古木青陰合，殘雲靜片分。
相懷未能去，來雁又成羣。
寄海慧大師
作者：釋智圓
朝代：宋

雲門卜深隱，誰復繼高蹤。
舊寺拋雙闕，新題詠十峰。
禪開杉徑月，講候雪樓鐘。
莫怪相尋晚，嵇康性本慵。
寄湖西逸人
作者：釋智圓
朝代：宋

門掩翠層層，閑眠枕曲肱。
破籬衝晚浪，古屋漏秋燈。
月上招鄰叟，詩成寄嶽僧。
滿朝簪組客，誰識醉騰騰。
寄湛上人
作者：釋智圓
朝代：宋

幾年辭輦寺，擁衲住雲林。
上國歸心絕，千峰去夢深。
殘經看雪卷，好句聽秋吟。
曾有尋高迹，禪房古木陰。
寄潤姪法師
作者：釋智圓
朝代：宋

庭木凝秋色，依依廢苦吟。
來書江上絕，幽夢雨中深。
水鳥閑窺硯，窗燈冷照琴。
誰矢此時興，華髪暗相侵。
寄瑞應經疏及注陰符經與體元上人
作者：釋智圓
朝代：宋

瑞應陰符盡索看，封題欲寄意盤桓。
自慚才識非通敏，不得同歸得異端。
寄省悟師
作者：釋智圓
朝代：宋

平湖波渺渺，蹤跡杳難尋。
城裏無時到，雲邊閉戶深。
寒燈明古像，晚磬出疏林。
寂寞懷高趣，西軒日易沈。
寄石城行光長老
作者：釋智圓
朝代：宋

幽棲塵想絕，巖閣倚杉松。
吟思禪中盡，霜髭病後濃。
溪閑澄夜月，山靜答秋鐘。
寂寞懷高趣，殘陽獨倚筇。
寄若訥上人
作者：釋智圓
朝代：宋

江濱方話別，倏忽十年餘。
感舊空闕夢，閑眠懶寄書。
砌涼鳴蟋蟀，潭冷照蟾蜍。
北望滄波闊，無由訪所居。
寄華亭虛己師
作者：釋智圓
朝代：宋

懶答公卿信，高眠野興濃。
虛堂開夜月，孤枕度秋鐘。
臨水成新作，看雲憶舊峰。
林間仍抱疾，早晚遂相逢。
寄葛溪爽上人
作者：釋智圓
朝代：宋

削盡浮華念，閑居道已成。
夢幽關水石，門冷掩杉檉。
百衲禪中弊，蒼髭病後生。
何人問真理，笑指葛溪聲。
寄蜀川王道士
作者：釋智圓
朝代：宋

鶴駕幾遲留，岷峨水石幽。
御風同列子，夢蝶擬莊周。
醉臥空林月，狂歌古觀秋。
何時歸閬苑，閑共老仙遊。
寄西山智道人
作者：釋智圓
朝代：宋

凈業修持久，攀緣念已摧。
冰潭殘月在，古岸夜禪回。
像燭微留燄，爐香冷變灰。
時逢舊參侶，閑坐話黄梅。
寄贈子正律師
作者：釋智圓
朝代：宋

威儀閑淡許誰同，苔徑依然絕履蹤。
霜井濾泉浸曉色，雪房欹枕夢諸峰。
寒生靜榻吟中月，冷答平湖講次鐘。
盡日冥心憶高趣，三生行止道生松。
寄趙璞
作者：釋智圓
朝代：宋

故鄉勾踐國，解印掛帆歸。
吟苦容雖瘦，官情道自肥。
堂幽山屐在，廚冷甑塵飛。
莫向雲門下，高歌便採薇。
寄輦下譯經正覺大師
作者：釋智圓
朝代：宋

水國無歸夢，年來帝澤深。
梵書翻宋語，道論變吳音。
靜室清香凝，閑庭古樹陰。
玉華前事在，高跡許誰尋。
寄道士
作者：釋智圓
朝代：宋

長聞披鶴氅，城市往來頻。
得道人難測，和光迹易親。
堂閑秋擣藥，壇冷夜朝真。
幾憶蓬壺頂，蟠桃斕漫春。
寄遠
作者：釋智圓
朝代：宋

洞房秋晚更思君，寶瑟慵彈日又曛。
雁過長空書不到，滿庭黄葉落紛紛。
寄遠
作者：釋智圓
朝代：宋

車聲日日碾紅埃，何事良人獨未回。
苔鎖洞房書久絕，月明深夜雁空來。
寒侵竹葉難成醉，塵暗菱花更懶開。
杳想法雲山不知處，夕陽頻上最高臺。
寄隱者
作者：釋智圓
朝代：宋

散髪空林下，人間事不知。
風高蕙帳冷，天遠鶴書遲。
瓶盡花朝酒，扃殘寒夜棋。
無由訪幽趣，蹤跡阻江湄。
寄雪竇長老
作者：釋智圓
朝代：宋

絕頂久潛隱，心閑道更真。
山深林下雪，堂靜晝無人。
雲抱看經石，禽接入定身。
敢言他世約，安養願相親。
寄題梵天聖果二寺兼簡昭梧二上人·其一
作者：釋智圓
朝代：宋

江色杳無極，渺渺接遙天。
歸帆带夕陽，去鳥沈寒煙。
幽景不同觀，遐想成斯篇。
寄題梵天聖果二寺兼簡昭梧二上人·其一〇
作者：釋智圓
朝代：宋

海日照吟軒，江風動庭樹。
此景樂閑情，何人識高趣。
登樓獨南望，杳杳空煙霧。
寄題梵天聖果二寺兼簡昭梧二上人·其七
作者：釋智圓
朝代：宋

高迹將誰親，幽棲白雲中。
閑階吐蒼苔，古木生清風。
時將西竺書，講義訓來蒙。
寄題梵天聖果二寺兼簡昭梧二上人·其三
作者：釋智圓
朝代：宋

冷淡杳難羣，幽趣唯吾識。
高情薄雲漢，清談潤金石。
不學浮世人，奔名競雕飾。
寄題梵天聖果二寺兼簡昭梧二上人·其九
作者：釋智圓
朝代：宋

羣峰聳危碧，倒影沈空江。
清景生晚晴，冷色涵虛窗。
消搖縱吟賞，能使吾心降。
寄題梵天聖果二寺兼簡昭梧二上人·其二
作者：釋智圓
朝代：宋

樓閣聳岧峣，參差極雲際。
高窗曉色先，晚景餘霞麗。
寥寥羣動息，冥心遠塵世。
寄題梵天聖果二寺兼簡昭梧二上人·其五
作者：釋智圓
朝代：宋

顧惡如探湯，觸物類虛舟。
他人莫己知，此道本吾求。
獨坐時相懷，斜陽照危樓。
寄題梵天聖果二寺兼簡昭梧二上人·其八
作者：釋智圓
朝代：宋

靜躁各所好，是非安能辨。
聲利如我仇，雲泉若相勉。
寂寂深林中，芳蘭自堪搴。
寄題梵天聖果二寺兼簡昭梧二上人·其六
作者：釋智圓
朝代：宋

崔嵬高山側，觸石生片雲。
自將風雨期，不與塵土羣。
杳杳遊太虛，對此幾思君。
寄題梵天聖果二寺兼簡昭梧二上人·其四
作者：釋智圓
朝代：宋

性靜百慮忘，軒閑萬象歸。
空江答夜鐘，高嶠留殘暉。
幽砌絕塵蹤，孤雲自依依。
寄題章安禪師塔
作者：釋智圓
朝代：宋

祖師墳塔在天台，雨壞風摧事可哀。
香火無人空有迹，夜深明月照蒼苔。
寄題終南道宣律師塔
作者：釋智圓
朝代：宋

冷碧終南插太虛，紵麻蘭若舊閑居。
波離滅後無人繼，蕭索西風葉滿渠。
寄題聰上人房庭竹
作者：釋智圓
朝代：宋

結根依靜砌，蕭灑映禪房。
高節欺羣木，青陰過短牆。
夜聲喧夢枕，秋露滴琴床。
遙想添吟思，閑觀到夕陽。
寄題虎丘山
作者：釋智圓
朝代：宋

崛起孤峰號虎丘，奇蹤寧與衆山儔。
月涵秦始劍池冷，蘚駮生公講石幽。
招隱未居絕頂，臥雲空欲學前修。
披圖盡日身難到，杳杳煙波茂苑秋。
寓興
作者：釋智圓
朝代：宋

鄭聲淫復蕩，魯受齊人歸。
古樂和且正，翻使文侯睡。
佞言耳樂聞，直道心翻忌。
唯知任所好，何曾顧顛墜。
古樂與鄭聲，邪正宜留意。
將之霅溪寄別擇梧師
作者：釋智圓
朝代：宋

憶得涼宵宿上方，靜吟閑話趣何長。
別來音信無由寄，目斷遙天雁一行。
將入石壁山作
作者：釋智圓
朝代：宋

慧遠風流廬嶽隱，支公高尚沃洲棲。
閑思石壁堪長往，擬躡浮雲上石梯。
對雪
作者：釋智圓
朝代：宋

冷結平湖絕棹過，紛紛盈目趣如何。
侯門歌舞看難足，編戶饑寒心厭多。
旋滿閑庭誇玉砌，重欹幽樹鬬瓊柯。
夜來孤坐書窗下，猶賴虛明自琢磨。
少年行
作者：釋智圓
朝代：宋

兒奴屢背約，辱我漢天子。
瞋目而語難，五陵年少子。
舉手提三尺，報國在一死。
匹馬立奇勳，壯哉傅介子。
山中尋羽客不遇
作者：釋智圓
朝代：宋

杖蔾尋隱迹，重疊過林泉。
花暖幽禽語，堂空瑞獸眠。
澗松寒有韻，茶竈冷無煙。
知在何峰頂，高談會列仙。
山中感友生見訪
作者：釋智圓
朝代：宋

講餘多滯疾，林下掩重扉。
度日人稀到，殘陽鳥獨歸。
山光來有勢，雲影去何依。
世態那堪說，唯君念息機。
山中聞知己及第
作者：釋智圓
朝代：宋

交知心莫逆，出處任相違。
月裏方攀桂，山中自採薇。
致君期有術，遯世貴無機。
華髪他年事，雲泉亦可歸。
山中自敘
作者：釋智圓
朝代：宋

閉門業文翰，誰謂溪山陋。
閑臥貴道肥，誰謂形容瘦。
斯言欲無玷，內省庶不疚。
深識淺江海，寬量窄宇宙。
鄰女少學嚬，海夫多逐臭。
時來松下坐，清風滿懷袖。
山中與友人夜話
作者：釋智圓
朝代：宋

草舍閑宵坐，消搖事可評。
澄心防有著，深隱貴無名。
砌月移松影，風泉混磬聲。
共期吾道在，萬事任營營。
山中行
作者：釋智圓
朝代：宋

苒苒巖上雲，潺潺澗中水。
山鳥如喚人，喃喃深林裏。
山堂落成招林處士
作者：釋智圓
朝代：宋

搆廈當高巘，登臨稱遯仙。
澄波寒浸郭，疊翠冷搘天。
野艇浮殘照，僧樓襪淡煙。
此中無俗物，自可會清賢。
山居偶成
作者：釋智圓
朝代：宋

世上諠譁耳不聞，煙蘿深處絕人羣。
歲寒弗改憐高柏，舒卷無機愛白雲。
閑採藥苗醫故疾，旋編紅葉寫新文。
有人來問居山意，寂寂茆堂日又曛。
山居招友人詩
作者：釋智圓
朝代：宋

結宇平湖濱，放意且閑逸。
陵峰時採藥，服餌蠲故疾。
藜藿可供餐，茆茨可容膝。
浮生貴適性，何須次奢佚。
清景況在目，萬事安能恤。
水天爭冷落，林巒共盤鬰。
有時泛舟歸，閑門曬殘日。
徑荒人迹絕，庭靜精怪出。
春羹漾紫蓴，冬盤列黄橘。
坎井亦已樂，尺蠖誰云屈。
外境莫我惑，貞心長抱一。
涅槃終極典，虛堂每談述。
不顧知者希，庶欲己無失。
齊物鄙莊周，見性師妙吉。
翛然混生佛，湛爾無虛實。
知音來不來，時時掃幽室。
山行
作者：釋智圓
朝代：宋

策杖乘閑興，山深人迹稀。
斷橋摧宿雨，高樹掛殘暉。
巖靜雲孤起，潭空鳥獨飛。
前峰有蘭若，吟賞自忘歸。
幽居
作者：釋智圓
朝代：宋

塵迹不能到，衡門蘚色侵。
古杉秋韻冷，幽徑月華深。
窗靜猿窺硯，軒閑鶴聽琴。
東鄰有真隱，荷策夜相尋。
庭松
作者：釋智圓
朝代：宋

喬枝偃蓋勢凌雲，一植幽庭度機春。
榮落未曾同衆木，孤貞長自伴閑人。
風生靜夜寒聲健，雪霽遙峰翠色新。
蕭灑最宜禪定起，坐觀行繞遠埃塵。
庭竹
作者：釋智圓
朝代：宋

移去羣花種此君，滿庭寒翠更無塵。
暑天閑繞煩襟盡，猶有清風借四鄰。
庭鶴
作者：釋智圓
朝代：宋

支遁放君真有意，衛公憐汝太無端。
司晨守禦那堪用，殷頂霜毛祇好看。
心交如美玉
作者：釋智圓
朝代：宋

心交如美玉，經火終不熱。
面交如浮雲，頃刻即變滅。
對坐成參商，咫尺成胡越。
我有心交者，不見幾歲月。
山疊水茫茫，含情向誰說。
思君子歌
作者：釋智圓
朝代：宋

小人足諂媚，君子無猜忌。
開口揄揚皆聖賢，滿腹包藏盡仁義。
修辭復古振淳風，折檻觸鱗彰直氣。
善世既不伐，遯世亦無悶。
自同流俗混光塵，不與常人鬬分寸。
展矣斯人欲見之，一夕輾轉九迴思。
終日躊躇無所遇，颯颯西風木葉衰。
悼廣鈞師
作者：釋智圓
朝代：宋

北僧傳示滅，高迹更難尋。
故國房空在，新墳草已深。
雲泉違舊約，風月罷論心。
默坐看遺偈，西窗月又沈。
慎交歌
作者：釋智圓
朝代：宋

莫言青松青，有時亦摧折。
莫言圓月明，有時亦虧缺。
莫逆論心素，刎頸定交結。
年髪未及衰，交情已消歇。
俄因競分寸，忽爾成楚越。
愛之欲其生，惡之欲其死。
識欲松枯及月虧，請看陳餘與張耳。
憶南塔上方因寄慶昭師
作者：釋智圓
朝代：宋

杉松森森一徑通，六年高院寄幽蹤。
涼移峭壁秋深月，冷映長江雪後峰。
吟次夏雲晴影薄，講殘春樹翠陰濃。
四時嘉景真堪愛，曾伴支公數倚筇。
憶龍山院兼簡蟾上人
作者：釋智圓
朝代：宋

幽景遠囂俗，重來興未窮。
鐘聲翠微裏，剎影碧溪中。
地冷庭松瘦，門閑野徑通。
幾因深夜話，密雪下寒空。
懷中姪
作者：釋智圓
朝代：宋

一從林下別，倏忽又經年。
舊約山空在，相懷月屢圓。
郡鐘宵斷夢，江樹晚沈煙。
書札憑誰寄，波濤況渺然。
懷保暹師
作者：釋智圓
朝代：宋

高迹知何處，相懷早晚休。
苦吟空對月，閉戶更禁秋。
砌隙寒蟲切，林稍下葉稠。
音書杳難寄，天闊水悠悠。
懷南遊道友
作者：釋智圓
朝代：宋

曾聞飛錫入南閩，鶴態雲蹤不可親。
靜夜獨吟空對月，昔年聚話更無人。
波濤路阻書難到，泉石房閑夢自頻。
未省相逢在何日，西風蕭索浙河濱。
懷友人
作者：釋智圓
朝代：宋

憶向荒原別，殘陽雪霽初。
幾宵成去夢，經閏絕來書。
處世慵難減，眠雲癖未除。
幽懷向誰說，昨夜對蟾蜍。
懷同志
作者：釋智圓
朝代：宋

孤吟成白首，十載別同聲。
海國書難到，空堂夢易成。
淳風心共樂，直道世多輕。
未卜重相見，波濤萬里程。
懷子仁師
作者：釋智圓
朝代：宋

寥寥塵迹遠，禪外動閑思。
水國人歸後，秋軒月白時。
鳴蛩藏壞壁，幽鳥立寒枝。
獨坐誰相問，微吟鑷病髭。
懷石壁山寺
作者：釋智圓
朝代：宋

梵宮藏積翠，往歲屢遊遨。
月上寒溪靜，雲收峭壁高。
幽階封藥草，古樹宿猿猱。
終待攜瓶錫，閑棲解鬰陶。
懷石壁舊居兼簡紹上人
作者：釋智圓
朝代：宋

壁立巖巒照冽泉，幾思幽景嘆流年。
歸棲自合同仙迹，深隱誰云有洞天。
修竹寒聲風乍動，古潭秋影月初圓。
伊余亦擬依支遁，枕石眠雲碧嶂前。
戲題四絕句·犬爭功
作者：釋智圓
朝代：宋

雪毳文毛虛有表，防姦禦御且無功。
中宵誰解頻頻吠，庭皎秋蟾樹褭風。
戲題四絕句·雞怨言
作者：釋智圓
朝代：宋

三箇因何各自強，競誇己德掩他長。
冥冥風雨茆堂閉，至竟誰先報曉光。
戲題四絕句·鶴自矜
作者：釋智圓
朝代：宋

紫府青田任性游，一聲清唳萬山秋。
仙材況有千年壽，鹿犬凡雞豈合儔。
戲題四絕句·鹿讓鶴
作者：釋智圓
朝代：宋

身有素斑文既備，頂峨雙角武仍全。
我兼文武爲時瑞，汝但白身空有年。
戲題夜合樹
作者：釋智圓
朝代：宋

明開暗合似知時，用舍行藏誡在茲。
綠葉紅葩古牆畔，風光羞殺石楠枝。
扇
作者：釋智圓
朝代：宋

霜縑裁製賴金刀，冷淡還宜畫海濤。
盛夏有功風自遠，涼秋無用架偏高。
譚筵幾謝驅煩熱，征路長蒙解鬰陶。
未得袁宏手中握，揚仁何處可施勞。
招元羽律師
作者：釋智圓
朝代：宋

去年相訪宿吾廬，露滴蒼苔夜話遲。
湖水晚來清不極，今秋又是月圓時。
挽歌詞三首·其一
作者：釋智圓
朝代：宋

平生宗釋復宗儒，竭慮研精四體枯。
莫待歸全寂無語，始知諸法本來無。
挽歌詞三首·其三
作者：釋智圓
朝代：宋

莫談生滅與無生，謾把心神與物爭。
陶器一藏松樹下，綠苔芳草任縱橫。
挽歌詞三首·其二
作者：釋智圓
朝代：宋

蕭蕭墓後千竿竹，鬰鬰墳前一樹松。
此處不須兄弟哭，自然相對起悲風。
擬洛下分題·文石酒杯
作者：釋智圓
朝代：宋

良匠鑿頑璞，爲杯異彩存。
雲蒸猶有潤，蘚駮已無痕。
靜愛如冰潔，閑憐似玉溫。
野民便古質，長把近漥罇。
擬洛下分題·松石琴薦
作者：釋智圓
朝代：宋

松石爲琴薦，鱗皴狀頗奇。
補天雖變質，映澗尚含滋。
靜砌和煙立，虛堂带蘚移。
最宜彈別鶴，況有舊棲枝。
擬洛下分題·茯苓人
作者：釋智圓
朝代：宋

本自松根得，名因象物彰。
爲醫君可信，除疾我偏良。
濟衆應藏用，捐軀必自強。
無勞問蹤跡，名字在仙方。
擬洛下分題·遞詩筒
作者：釋智圓
朝代：宋

元白舊裁製，規模傳至今。
凌霜重高節，容物貴虛心。
豈倦關河遠，寧辯雨雪深。
雅言如見託，終爲報知音。
放猿
作者：釋智圓
朝代：宋

放汝孤猿任自由，萬山雲樹正含秋。
不知今夜啼明月，又使何人淚暗流。
新栽小松
作者：釋智圓
朝代：宋

新種孤松一尺餘，淡煙疏竹便相宜。
閑來且翫凌霜貌，身後誰觀合抱時。
冷碧豈容塵染汙，貞心寧共草凋衰。
夜深庭際清風起，細韻難教俗耳知。
新栽竹
作者：釋智圓
朝代：宋

傍砌疏篁手自栽，數竿蒼翠勝花開。
今宵窗下更深睡，應送寒聲枕上來。
旅中別趙璞
作者：釋智圓
朝代：宋

策馬將登路，星河曙色分。
殘燈照離席，來雁咽寒雲。
鄉遠書難到，吟狂酒易醺。
堪嗟經濟術，未得致明君。
旅中即事寄友生
作者：釋智圓
朝代：宋

欹枕不成夢，寒蟲叫壁陰。
高梧深夜雨，遠客故鄉心。
分與浮名背，年將白髪侵。
終須約宗炳，結社向東林。
旅舍言懷
作者：釋智圓
朝代：宋

旅舍少相識，孤吟俗態分。
客情生夜雨，歸夢入秋雲。
砌冷螢頻過，窗幽雁忽聞。
西峰泉石在，終去謝人羣。
早秋
作者：釋智圓
朝代：宋

雨歇變氣候，空庭葉颼颼。
閑聽一夜風，乃知千里秋。
百蟲鳴四壁，新月生高樓。
登樓看明月，清光滿林丘。
人生呼吸間，何爲苦憂愁。
髪白不再黑，兔走難暫留。
徘徊感古人，勸我秉燭遊。
早行
作者：釋智圓
朝代：宋

杖錫無同侶，衝霜獨自行。
斷橋殘月在，孤店曉雞鳴。
灌木棲禽散，荒原宿霧平。
迴觀遠山色，已覺太陽明。
春日別同志
作者：釋智圓
朝代：宋

路歧南北與東西，竚立遲遲惜解攜。
忍向離亭折楊柳，晚花零落杜鵑啼。
春日湖居書事寄子璿師
作者：釋智圓
朝代：宋

閑居作賦擬安仁，壯志潛消白髪新。
煙浪靜牽來往夢，鶯花深慰寂寥身。
野塘草綠湖村暮，石鼎茶香嶽寺春。
終學支公買山住，白雲深處待爲鄰。
春日閑居即事寄元敏上人
作者：釋智圓
朝代：宋

門掩平湖避俗囂，靜觀風景識春朝。
庭梅向日花全拆，岳樹連雲雪未消。
少壯可驚年暗減，幽棲翻覺睡偏饒。
相知賴有曹溪子，禪外時來慰寂寥。
春晚言懷寄聰上人
作者：釋智圓
朝代：宋

晚樹歸禽亂，翛然古院空。
清談遠君子，幽興寄絲桐。
短髪全成雪，殘花半逐風。
終期結真侶，歸老亂雲中。
昭君辭
作者：釋智圓
朝代：宋

昭君停車淚暫止，爲把功名奏天子。
靜得胡塵跗妾身，漢家文武合羞死。
暮秋
作者：釋智圓
朝代：宋

嗈嗈賓雁又隨陽，兔走烏飛兩共忙。
露冷小池荷減綠，風高幽砌菊添黄。
圓明自喜心如月，皓白誰愁鬢似霜。
閑臥不堪思往事，星河耿耿夜偏長。
暮秋書齋述懷寄守能師
作者：釋智圓
朝代：宋

杜門無俗交，塵事任浩浩。
空齋學佛外，六經恣論討。
仁義志不移，貧病誰相惱。
天命唯我樂，百神非吾禱。
爲文宗孔孟，開談黜莊老。
諛諂音聲惡，寂寥滋味好。
褰帷愁緒絕，憑欄寒氣早。
雁影沈遠空，蟲鳴咽衰草。
伊余何爲者，力擬行正道。
願揚君子風，澆浮一除掃。
書久上人城中幽齋
作者：釋智圓
朝代：宋

杉竹匝吟徑，軒窗更絕塵。
清風生後夜，幽景徧諸鄰。
磬斷棲禽夢，香凝出定身。
城中有高趣，寧羨賴留人。
書事
作者：釋智圓
朝代：宋

年過不惑便衰殘，消息浮生萬事閑。
慚愧眼前無俗物，舉頭終日見雲山。
書友人壁
作者：釋智圓
朝代：宋

不問人間事，連年鳥外居。
白雲吟次見，青壁醉來書。
掃石秋苔駮，開窗夜月虛。
于時已無念，生計有樵漁。
書山中道士壁
作者：釋智圓
朝代：宋

松下消搖自扣扉，相留終日話真機。
煙藏花島青牛臥，客散仙房獨鶴歸。
丹井泉澄天影小，玉壇風冷磬聲微。
乘閑擬學沖霄術，九土茫茫得者稀。
書慈光塔
作者：釋智圓
朝代：宋

靈骨未藏三十載，我來收得葬孤山。
此中起塔不在大，已有高名垂世間。
書懷
作者：釋智圓
朝代：宋

一錫任西東，孤懷孰與同。
吟髭潛變白，人事旋成空。
秋閣閑看月，寒窗臥聽鴻。
時將寂寥意，深夜寄絲桐。
書林處士壁
作者：釋智圓
朝代：宋

高迹遠城市，湖山景色奇。
水聲喧睡榻，嵐氣逼書帷。
鳥語垂軒竹，魚驚浸月池。
蒲輪來有日，終負白雲期。
書荆溪禪師傳後二首·其一
作者：釋智圓
朝代：宋

智者真宗談一性，相傳六世至荆溪。
高揮彩筆示深趣，來學無窮俱破迷。
書荆溪禪師傳後二首·其二
作者：釋智圓
朝代：宋

清風遺句滿人間，滅後天台迹更閑。
碑折塔摧人不顧，不堪冥目想空山。
書通上人城居
作者：釋智圓
朝代：宋

禪房蕭灑閉重關，祖意明來萬事閑。
高臥有時消白日，靜吟無念憶青山。
掃花晚砌留蒼蘚，剃髪秋池照病顔。
堪笑林泉深隱者，不知幽趣在人間。
有客
作者：釋智圓
朝代：宋

有客有客，來扣我門。
相見無言，自晝達昏。
搘肘憑欄，俯仰乾坤。
百年瞬息，得喪誰論。
遠山青青，巨浸渾渾。
忽然歸去，目擊道存。
李秀才以山齋早起詩見贈因次韻和酬
作者：釋智圓
朝代：宋

搜奇適異興何全，雅句分明敵惠連。
丹桂平窺君有分，地塵閑去我無緣。
陶情嶽雪時同望，解睡山茶夜共煎。
靜語前塗俱有意，謝公紅藥遠公蓮。
松下自遣
作者：釋智圓
朝代：宋

聚氣成此身，假緣暫寄世。
可憐自在性，本無煩惱繫。
傍水與登山，翛然有深詣。
日在林下游，暮在林下宿。
供飲巖畔泉，充庖檻前菊。
半月一剃髪，半年一洗浴。
但得恣疏懶，何曾有榮辱。
新秋雨初霽，圓月照我屋。
扶病起看月，坐久偶成曲。
人生天地間，性分各自足。
捧檄何必喜，途窮何必哭。
容彭不爲長，顔楊不爲促。
四者俱如夢，何爲自羈束。
彼笑我太狂，我笑彼太俗。
彼我更相笑，是非無實錄。
不如長默默，恬淡過昏旭。
淵魚與林鳥，各得隨所欲。
舉頭誰是友，風月與松竹。
松風
作者：釋智圓
朝代：宋

青青數樹松，扶疏空庭裏。
微風從南來，清聲四向起。
俗兮聞必愁，吾也聞則喜。
昂頭離石枕，扶立式憑藤几。
側聽復遙觀，移晷不能已。
細葉舞輕煙，密影搖寒水。
何必鈞天奏，豈羨霓裳妓。
萬事更無求，深山此爲美。
寂寥信爲樂，軒冕誠堪恥。
誰謂茆山中，只悅陶公耳。
柳
作者：釋智圓
朝代：宋

融融春色伴花榮，濃翠參差雨乍晴。
低拂冷煙元亮宅，靜籠明月亞夫營。
葉浮晚水愁眉細，絮落春衣雪片輕。
莫上隋堤思往事，萬株蕭索傍河聲。
栽花
作者：釋智圓
朝代：宋

移花來種草堂前，紅紫紛紜間淡煙。
莫嘆朝開還暮落，人生榮辱事皆然。
梵天寺二首·其一
作者：釋智圓
朝代：宋

路上中峰勢屈盤，塵埃蹤跡到終難。
秋杉影射經窗冷，夜浪聲搖睡榻寒。
雲過閑軒香篆潤，日移幽砌蘚痕乾。
吟餘靜立憑欄久，極目長江水渺漫。
梵天寺二首·其二
作者：釋智圓
朝代：宋

梵宇清虛遠俗喧，登臨時得爽吟魂。
卷簾高雪明稽嶺，上閣秋濤出海門。
羣木冷陰連古塔，疏鐘寒韻徹江村。
城中泉石詩中景，閑對文公盡日論。
梵天寺閑居書事
作者：釋智圓
朝代：宋

松杉圍靜室，蹤跡遠人羣。
抱疾添華髪，看山羨白雲。
苔痕經雨長，蟬韻带風聞。
獨坐無來客，西軒日又曛。
檻猿
作者：釋智圓
朝代：宋

異菓供飡金鎖纏，侯門雖貴性非便。
夜啼只憶巴江畔，霜木千株冷倚天。
次韻酬子文師
作者：釋智圓
朝代：宋

門靜孤雲去復還，講餘他慮絕相關。
遺名懶住城中寺，招隱曾居海畔山。
臥疾雪房苔色老，行禪秋徑樹陰閑。
玄機共了心無事，相見寧愁鬢漸斑。
次韻酬明上人
作者：釋智圓
朝代：宋

養病孤山下，消搖任野情。
閑門浸寒水，高檻露荒城。
砌月移杉影，巖泉隱磬聲。
唯君許來此，相伴老餘生。
次韻酬梵天闍梨
作者：釋智圓
朝代：宋

數峰殘雪對閑門，世態悠悠莫可論。
靜室禪餘忽相憶，劃灰孤坐到黄昏。
次韻酬聞聰上人春日書懷見寄
作者：釋智圓
朝代：宋

景色融融萬卉新，潛知青帝又東巡。
陰崖竹樹猶欹雪，暖砌鶯花已覺春。
吟苦漸驚華髪亂，身閑終忌俗流親。
寥寥此意將誰說，回首禪門有故人。
次韻酬鄰僧晝上人
作者：釋智圓
朝代：宋

居止閑相近，臨流野色分。
深秋山共見，清夜磬交聞。
靜榻移明月，疏簾卷暮雲。
相於別有趣，冷淡況同羣。
正月晦日作
作者：釋智圓
朝代：宋

春晴殘日照平川，老幼相攜古岸邊。
富貴在天誰肯信，臨流爭放送窮舟。
武康溪居即事寄寶印大師四首·其一
作者：釋智圓
朝代：宋

偶來溪上縱閑吟，泉石深藏便有心。
莫擬他年訪幽迹，白雲青嶂更難尋。
武康溪居即事寄寶印大師四首·其三
作者：釋智圓
朝代：宋

世路驅驅又白頭，爭如閑臥絕他求。
門前荒隴依依在，碑折松枯盡列侯。
武康溪居即事寄寶印大師四首·其二
作者：釋智圓
朝代：宋

月下猿聲水畔山，臥聽吟望只宜閑。
柴門不掩無來客，時有精靈暫往還。
武康溪居即事寄寶印大師四首·其四
作者：釋智圓
朝代：宋

禪外相懷雪乍晴，音書早晚到柴扃。
殘陽獨倚危樓望，極目山光數點青。
武肅廟
作者：釋智圓
朝代：宋

土德衰微後，忠誠道不羣。
誓功陳带礪，霸業擬桓文。
妙略姦雄懾，英聲四海聞。
山旁遺廟在，牢落閉深雲。
水
作者：釋智圓
朝代：宋

本性澄明萬古同，滔滔潤物信無窮。
百川奔注歸滄海，五服安居賴禹功。
動带晚風衝島嶼，靜涵秋色混虛空。
浮舟葬骨成何事，范蠡知機伍相忠。
江上作
作者：釋智圓
朝代：宋

往事那堪問，長江空渺然。
孤城閉殘日，荒隴積寒煙。
沙漲中洲闊，潮衝古各偏。
莫疑陵谷事，即目是桑田。
江上聞笛
作者：釋智圓
朝代：宋

夜久聞橫笛，寥寥景更賒。
天容垂極岸，月色冷平沙。
靜引鄉心遠，閑驚旅鬢華。
哀音殊未已，可處落梅花。
江亭晚望
作者：釋智圓
朝代：宋

江亭閑寫望，秋景正無窮。
鳥沒寒雲外，帆歸暮色中。
淡煙生極浦，敗葉墜涼風。
迴道聞漁唱，人家隔葦叢。
池上
作者：釋智圓
朝代：宋

漚生復漚滅，水濕元無異。
盡日倚欄看，無人知此意。
洞霄宮
作者：釋智圓
朝代：宋

蕭灑絕塵跡，虛廊畫列仙。
洞靈潛徹海，山峭欲奔天。
松古巢高鶴，庭閑湧異泉。
長生如有術，誰復嘆流年。
浙江晚望
作者：釋智圓
朝代：宋

景象依依滿目前，倚筇閑望思凄然。
隔雲清磬山傍寺，照水孤燈渡口船。
蕩漭落潮平古岸，參差歸雁沒遙天。
錢王霸業今何在，牢落荒城積野煙。
海上五山歌
作者：釋智圓
朝代：宋

五山峨峨聳海心，海波上下隨升沉。
羣仙同往訴天帝，巨鼇十五受天制。
一一巨鼇戴一山，一交三萬六千歲。
無何龍伯約六鼇，兩山從此溺波濤。
羣仙播遷作遊客，上帝憑怒誅龍伯。
因知快樂非長久，三界元空何所有。
莫於蝸角鬬雄豪，海上仙山尚摧朽。
深居
作者：釋智圓
朝代：宋

牢落誰知趣，深居野興饒。
固窮期道在，寡全國政協鄙時澆。
徑靜苔長綠，山寒雪未消。
殘陽荷輕策，閑望傍村橋。
游風水洞僧院
作者：釋智圓
朝代：宋

風水分雙洞，幽奇類沃洲。
猿吟清徹夜，山色冷宜秋。
雲擁階前石，鐘殘竹畔樓。
賢哉白太守，五馬舊曾遊。
湖上晚望寄友人
作者：釋智圓
朝代：宋

不得天涯信，相思對景濃。
驚飇吹落葉，殘日在遙峰。
照水魚村火，沈煙野寺鐘。
幽懷向誰說，靜立自搘筇。
湖上望月二首·其一
作者：釋智圓
朝代：宋

秋水澄澄樹絕風，冰輪苒苒上遙空。
閑思今夜供吟景，冷色清光幾處同。
湖上望月二首·其二
作者：釋智圓
朝代：宋

寒光皎皎映平湖，水色天形兩不殊。
學道未能同罔象，也於深處見圓珠。
湖上秋日
作者：釋智圓
朝代：宋

南山雨初霽，東岸夕陽明。
搘笻立回塘，頓覺耳目清。
臯鶴知秋意，唳風三四聲。
紅蓼弄秋色，紛紛滿前汀。
柳徑孤煙白，漁村野水平。
興盡獨自歸，寥寥掩柴扃。
新月爲吾上，庭蟬爲吾鳴。
吾生本無事，對此堪怡情。
湖上閑坐
作者：釋智圓
朝代：宋

終日湖亭坐，悠悠萬慮閑。
眼前何所有，寒水與秋山。
湖居即事寄仁姪
作者：釋智圓
朝代：宋

講退臨流獨倚筇，塵埃無處寄閑蹤。
青山歸去心長在，白髪生來事轉慵。
門徑草深梅雨歇，像龕燈暗水煙濃。
相知唯有搖松客，時辱音書慰病容。
湖居感傷
作者：釋智圓
朝代：宋

迷真渺無始，飄業產錢唐。
外族宗南郡，門風祖偃王。
微緣先劫種，宿習妙齡彰。
父母憐多病，親賓怪異常。
布花模講道，畫石學題章。
戒印齓年佩，心猿志學狂。
榮名虛準擬，簪組妄思量。
禮樂師周孔，虛無學老莊。
躁嫌成器晚，心競寸陰忙。
翼翼修天爵，孜孜恥面牆。
內藏儒志氣，外假佛衣裳。
每惡銷金口，時勞疾惡腸。
手中期得桂，箭下待穿腸。
騃鹿方隨燄，堅冰忽遇陽。
繫珠知在體，甘露忝親嘗。
要道傳三觀，真機得妙常。
不然心迹火，任結鬢根霜。
覺路雙輪駕，真空兩翅翔。
饑來還遇膳，渴去已逢漿。
靜處如來室，高眠解脫床。
理高山峭拔，道大海汪洋。
力戰魔軍散，功扶佛化昌。
空山憐寂寂，塵路笑茫茫。
觸境知無著，閑居貴坐忘。
消搖希自了，言說亦何妨。
撰疏松窗冷，揮松古殿涼。
來蒙隨力化，真誥應機揚。
達理雖云短，尋文或有長。
圓伊令了悟，法愛教消亡。
性任融凡聖，修宜示否臧。
冥心潛應夢，取驗敢垂祥。
事佛身多累，爲師道實荒。
衡門連竹石，草屋带林塘。
冬服和絺綌，中飡乏稻粱。
水邊雲作伴，巖下柏爲香。
景物看無厭，幽棲興未央。
晚籬啼翡翠，春沼浴鴛鴦。
菡萏花如畫，嶔崟岫若粧。
飄窗松韻淡，翻砌菊花黄。
放鶴時登嶺，觀魚或在梁。
豈愁身病害，長喜世平康。
無處求煩惱，隨時任寂光。
昏衢懸慧日，苦海泛慈航。
誓坐菩提法樹，高躋寂滅場。
冥真周法界，垂應徧諸方。
頓漸門皆邃，偏圓藥盡良。
驚迷辯雷震，摧惑法輪彊。
鷲嶺先開會，金河後秘藏。
留形歸後德，遺法益無疆。
四等心彌廣，三慈化甚詳。
道齊諸妙覺，事類釋迦皇。
生滅非吾土，圓澄是故鄉。
一空長寂寂，萬類本惶惶。
庶了無生旨，無生更可傷。
湖居秋日病起
作者：釋智圓
朝代：宋

舊識稀相訪，寥寥掩壞房。
鼎深殘藥在，頷瘦白髭長。
塵點沾書篋，苔痕汙石床。
簷幽蟲織網，砌冷菊含香。
靜思憐深夜，清羸怯晚涼。
雲峰歸未得，閑坐詠滄浪。
湖西雜感詩·其一
作者：釋智圓
朝代：宋

湖波冷淡絕纖塵，滿目雲山是四鄰。
一徑草深人不到，竹床蒲扇養天真。
湖西雜感詩·其一〇
作者：釋智圓
朝代：宋

留心儉讓唐虞道，恣意貪求桀跖徒。
閑坐思量茆屋下，夜深秋月照平湖。
湖西雜感詩·其一一
作者：釋智圓
朝代：宋

蘭在深林亦自馨，豈因風雨阻雞鳴。
由來君子須謀道，不爲時人有重輕。
湖西雜感詩·其一七
作者：釋智圓
朝代：宋

陰陽家說惑常民，孝道從茲盡失倫。
廬墓三年誰肯也，競談岡勢益生人。
湖西雜感詩·其一三
作者：釋智圓
朝代：宋

伯陽道德釋迦心，夫子文章盡可尋。
飽食暖衣都不顧，可憐容易過光陰。
湖西雜感詩·其一九
作者：釋智圓
朝代：宋

靜思塵世事茫茫，策杖閑吟出草堂。
欲哈浮生那遠覓，芭蕉昨夜已經霜。
湖西雜感詩·其一二
作者：釋智圓
朝代：宋

白犬宵行似有情，爲防暴客到天明。
近來守禦無功績，不吠人形只吠聲。
湖西雜感詩·其一五
作者：釋智圓
朝代：宋

月照閑軒虧復盈，吉凶消長勢相傾。
須知人事同天道，寵辱由來盡可驚。
湖西雜感詩·其一八
作者：釋智圓
朝代：宋

福善禍淫言可信，吉凶由己語堪陳。
乖仁背義都無恥，只記臨行揀日辰。
湖西雜感詩·其一六
作者：釋智圓
朝代：宋

草堂閑坐念編民，多尚浮虛少尚真。
禮讓不修難致福，唯知燒紙祭淫神。
湖西雜感詩·其一四
作者：釋智圓
朝代：宋

雪晴山院景堪躋，玉樹瓊樓照碧溪。
日暮忽驚銷爍盡，百年豪富事還齊。
湖西雜感詩·其七
作者：釋智圓
朝代：宋

尼父立言敦禮樂，能仁垂訓勵慈悲。
堪嗟世路營營者，狡佞貪殘都不知。
湖西雜感詩·其三
作者：釋智圓
朝代：宋

閑庭庭畔植梧桐，上有新蟬噪晚風。
咽咽清音正堪聽，無端驚斷彼兒童。
湖西雜感詩·其九
作者：釋智圓
朝代：宋

猛虎磨牙踞蔭林，幽幽一路晚煙深。
行行君子休疑懼，此物由來食獸心。
湖西雜感詩·其二
作者：釋智圓
朝代：宋

看雲靜放支公鶴，臨水閑觀惠子魚。
窗下寂寥何所有，竺乾經卷仲尼書。
湖西雜感詩·其二〇
作者：釋智圓
朝代：宋

鑿得新泉古砌頭，煮茶滋味異常流。
夜來閑看澄明性，天上無雲月正秋。
湖西雜感詩·其五
作者：釋智圓
朝代：宋

鳳爲時瑞世傳名，及現郊村衆盡驚。
喚作怪禽宜彈殺，始知流俗重虛聲。
湖西雜感詩·其八
作者：釋智圓
朝代：宋

不省浮生大患身，諂求終日走紅塵。
一朝死至名初沒，滿屋黄金屬別人。
湖西雜感詩·其六
作者：釋智圓
朝代：宋

直木風摧秋敗蘭，閑觀庭際可長嘆。
屈原溺水伍員死，孤潔由來獨立難。
湖西雜感詩·其四
作者：釋智圓
朝代：宋

移得煙溪竹數竿，閑庭栽處綠陰寒。
虛心高節真堪愛，不放常人暫入看。
溪居即事寄梵天闍梨
作者：釋智圓
朝代：宋

松竹森森獨掩扉，塵中誰復愛忘機。
蒼苔滿砌無人到，猶感幽禽夜夜歸。
漁父
作者：釋智圓
朝代：宋

鶴髪閑梳小棹輕，蘆花深處最怡情。
自憐身外唯煙月，肯信人間有利名。
閑脫綠蓑春雨霽，醉眠深浦夕陽明。
陶陶終歲無人識，應笑三閭話獨清。
漢武帝
作者：釋智圓
朝代：宋

酷矣秦皇滅，荒哉漢武還。
將軍封五利，神藥訪三山。
重色爲金屋，窮兵過玉關。
豈知堯舜道，千古在人間。
潛夫詠
作者：釋智圓
朝代：宋

有叟匿姓名，自號爲潛夫。
潛身在雲泉，潛心入虛無。
身心俱已潛，質直反若諭。
智者謂之智，愚者謂之愚。
愚智自彼異，潛夫未曾殊。
陶陶樂天和，任性何曾拘。
宗儒述孟軻，好道注陰符。
虛堂踞高臺，往往談浮圖。
漫衍雖無家，大方貴無隅。
俗人每側目，訂之爲狂徒。
素隱而行怪，執政宜先誅。
天公既保全，幸得存微軀。
衝雪登高山，乘月泛平湖。
性靈敵雲閑，形骸類松枯。
何以免饑寒，認得衣中珠。
潮
作者：釋智圓
朝代：宋

羅剎江心起，晨昏信不差。
寒聲喧極浦，秋勢卷平沙。
望立人心險，驚飛鳥影斜。
來源爭可問，滄海況無涯。
煙疾
作者：釋智圓
朝代：宋

深院無人疾漸輕，西風黄葉滿閑庭。
行披老子五千字，坐讀楞嚴十軸經。
籬下清香寒有菊，窗間微影夜無螢。
誰知夜裏珠長在，堪嘆悠悠醉未醒。
燭蛾誡
作者：釋智圓
朝代：宋

有蟲名燭蛾，翱翔近燈火。
舉手再三遮，彼意終不可。
驅去復飛來，防護更勞我。
汝無縱所見，自取燋肌禍。
牡丹
作者：釋智圓
朝代：宋

栽培寧暇問耕桑，紅白相鮮映畫堂。
淚濕濃粧含曉露，火燔寒玉照斜陽。
黄金剩買心無厭，綺席閑觀興更狂。
誰向風前悟零落，百年榮盛事非長。
獨遊
作者：釋智圓
朝代：宋

城市非無親，不見歲已深。
江湖非無友，經年無來音。
因知疏拙性，不合時人心。
清景將誰觀，荷策只自尋。
乃登嵯峨峰，乃縱酸寒吟。
狎我惟野麋，和我惟幽禽。
但見雲起滅，不知誰升沈。
盤桓紅樹下，秋露濕衣襟。
瑪瑙坡即事
作者：釋智圓
朝代：宋

瑪瑙坡前住，清幽絕世緣。
湖澄秋夜月，山碧晚晴天。
了性方成佛，燒丹漫學仙。
會逢溫伯雪，目擊道還全。
瑪瑙坡四詠·其一
作者：釋智圓
朝代：宋

瑪瑙坡前樹，春來亦著華。
雨晴煙乍斂，濃艷鬬朝霞。
瑪瑙坡四詠·其三
作者：釋智圓
朝代：宋

瑪瑙坡前路，秋宵獨倚筇。
草深藏鬼火，苔老絕人蹤。
瑪瑙坡四詠·其二
作者：釋智圓
朝代：宋

瑪瑙坡前水，泠泠夏亦寒。
夜深明月上，珠顆落冰盤。
瑪瑙坡四詠·其四
作者：釋智圓
朝代：宋

瑪瑙坡前石，堅貞可補天。
女媧何處去，冷落沒寒煙。
瑪瑙院居戲題三首·其一
作者：釋智圓
朝代：宋

水邊閑臥萬緣休，言欲無瑕行欲修。
草屋衡門任窮困，屠龍終自勝屠牛。
瑪瑙院居戲題三首·其三
作者：釋智圓
朝代：宋

白傅湖西瑪瑙坡，軒窗蕭灑瀁煙波。
講餘終日焚香坐，毀譽榮枯奈我何。
瑪瑙院居戲題三首·其二
作者：釋智圓
朝代：宋

湖光淡淡涵幽戶，苔色依依滿破廊。
寂寞便同夫子廟，更無流俗入焚香。
留題因師院石楠花
作者：釋智圓
朝代：宋

陽和資萬木，獨此異羣花。
映草驚殘燒，臨窗認曉霞。
色雖因雨減，勢不逐風斜。
幸賴栽培力，繁枝鬬日華。
留題聞氏林亭小山
作者：釋智圓
朝代：宋

簷前狀奇險，咫尺見清幽。
鳥下疑靈鷲，僧過認沃洲。
危遮虛檻月，冷奪遠峰秋。
始信紅塵裏，豪家有勝遊。